Troioù-kamm Alanig al Louarn/4 - Wikimammenn\nTroioù-kamm Alanig al Louarn/4\n◄ Tro Lip-e-Bao ar C’haz. Tro Flaer ar Broc’h Teñzor Alanig ►\n« Roue galloudek, c’houi a zo mestr warnoun, c’houi a vezo va barner bremaik ; met eur barner just oc’h, ha biskoaz n’hoc’h eus douget eur varnedigez faos. Ar Justis, al Lealded hag an holl Vertuziou a zo oc’h ober o demeurañs en ho kalon. Selaouit ac’hanoun, roue meur. Biskoaz en ho rouantelez n’hoc’h eus kavet eur servijer ken sentus hag Alanig al Louarn. N’em eus ket aon da veza dislavaret. Gouzout a ran ez eus en ho palez aotrounez hag a zo enebourien d’in. Livet o deus gevier diwar va fenn, ha marteze eo degouezet d’eoc’h eur wech bennak, roue madelezus, selaou ha kredi anezo. Diaes e oa d’e,oc’h disranna ar wirionez diouz ar gaou, ha soñjal oa gwenn va c’houstiañs pa o deus lavaret hag embannet e kement korn e oa du evel ar pec’hed ha leun a fallentez. A drugarez Doue, ma hoc’h eus selaouet o sotoniou, n’hoc’h eus ket kredet anezo. Poueza a rit en ho tourn ar mad hag an droug, ha gouzout a rit e pe du emañ ar wirionez. Dre ma oan o chom du-se pell, e-kichen Menez Sant-Mikael, ne oan ket evit dont alies d’en em zifenn dirak ho lez-varn. Met a-benn ar fin oun deuet da damall e gaou va holl enebourien. Roue madelezus, selaouit ac’hanoun ».\n« Peoc’h », eme ar roue, droug ennañ, « komzou flour ha flanerez ne dalvezint ket d’eoc’h. Torfedou spontus hoc’h eus graet, ha n’eo ket diaes proui. Sell ! setu amañ ar c’hilhog ; laer ha gaouier, laeret hoc’h eus diwarnañ e holl vugaligou an eil goude egile. Lip-e-Bao a zo bet hanter lazet er vilin, ha ne vezo ket pare ken. Lom, an arz, a zo chomet moal an hanter eus e benn, ha, daoust d’eun oberatadur graet d’ezañ gant eur medisin bras, miziou ha miziou a dremeno a-barz ma vezo yac’h. Hag e kredit lavarout d’in, e-kreiz va daoulagad, e karit ar Justis hag ar Vadelez, loen faos ! »\n« Roue, selaouit ac’hanoun », a lavaras Alanig, leun a enkrez. « Evit da Lom ha da Lip-e-Bao beza klañv-bras, ha marteze dibare, n’oun ket da veza tamallet evit se, ha n’oun ket kablus ma en deus lezet an arz an hanter eus bleo ha kroc’hen e benn e faout eur pengos dero, na kennebeut ma ’z eo bet roet d’ezañ fest ar vaz gant an aotrou Rustevel. Barrek e oa d’en em zifenn, gant an nerz en deus. Ha ma ’z eo hanter varo Lip-e-Bao, piou a zo kaoz nemet pec’hed al lontegez ? Ma ne vije ket aet da logota d’an noz, en eul lec’h difennet, e vije bet bremañ ken yac’h hag eun archer. Lavaret en doa d’in mont gantañ, dre an toull, e-barz ar vilin, hag e respontis d’ezañ ne oa ket d’in al logodennouigou-se, peogwir ne vevent ket diwar va c’houst. Neuze, Lip-e-Bao a zirollas da c’hoarzin goap ouzin ha da lavarout ne oan nemet eur genaoueg. Setu, roue galloudek, ar pez am boa da ziskleria d’eoc’h. Bremañ, ra vezo graet hervez ho polontez. C’houi eo ar mestr hag eur paour kaez louarn a zo dic’halloud dirazoc’h. Ma plij ganeoc’h barn ac’hanoun d’ar maro, e klevin ho parnedigez, gant doujañs. Va enebourien a vezo laouen-bras, bezit sur, met va maro ne vezo ket eur maro just ».\nNeuze, Tourter, ar maout koz, a lavaras :\n« A ! deuet eo ar mare d’ezañ da renta kont. Displegomp amañ an droug en deus graet d’imp ».\nTourter n’en em gavas ket e-unan nemetken e palez ar roue o libuna e glemmou. Job, ar bleiz, a oa deuet ivez gant e gerent hag e vignoned, ha Lom, an arz, ha loened all : Skouarneg an azen, Lammig ar c’had, Chiboudig ar c’hi bihan, Diskrogner ar c’hi-dog, Lamm-da-Laez ar c’havr, Barodeg an bouc’h, Dipadapa ar gwiñver, Frimist ar gaerell ha Gwennig an erminig. Izidor ar c’hole a zeuas abred gant ar marc’h Bichar. Goude e tegouezas al loened gouez : Korneg ar c’haro, Lagadflour an heizez, Lostigloan ar c’honikl, Urkun an houc’h-gouez, Astenngouzoug ar c’houibon, Raka ar gegin, Yann ar frilouz, e bez mell mic’hienn ruz a-istribilh ouz e fri, hag oc’h ober ar rod gant e lost, Stroaleg an houad, Marjan ar waz, ar c’henaoueka hini eus gwazi ar vro, Duard ar vran lontek hag ar big Begaraok, ha kalz loened ha laboused all d’o heul. En o zouez e weled Kokoriko ar paour kaez kilhog gant an nebeut poñsined a chome eus e diad bras. Glac’haret-kenañ e oa, ha droug a oa ennañ. O welout anezo ken niverus, Alanig al Louarn a c’hoarzas glas.\n« Roue », eme Lip-e-Bao, « eun tamm anduilhenn en deus laeret diwarnoun ».\n« Roue », a lavare eul loen all, « an hanter eus va bugaligou en deus lazet d’in ».\n« Va re-me a zo bet debret betek an hini diweza ».\n« Roue, Alanig en deus bevet eur vuhez digristen ».\n« Roue, Alanig a zo eur gwall loen ».\n« Ya, ya, roue, poñsined ha polezi en deus debret e kement parrez a zo er vro etre Kemper ha Kastell ».\n« Roue, goap en deus graet eus ho sujidi : Lip-e-Bao a zo bet pistiget gantañ ».\n« Me a zo bet hanter lazet », eme Lom an arz.\n« Me, ne vezin ket pare ken », eme Job ar bleiz.\n« Me, me… »\n« Roue, Alanig a zo laer ».\n« Roue, Alanig a zo trubard ».\n« Roue, Alanig a zo muntrer ».\nNobl ar roue a selaoue.\n« Roue, Alanig en deus graet goap ouzoc’h »\n« Eñ ? eñ ? » eme Nobl. « Petra ’glevan ? »\n« Ya, lavaret en deus dirazomp n’ouzoc’h ket an tu da ren ho rouantelez ».\n« Lavaret en deus n’oc’h ket gwall zesket ! »\n« Ha n’oc’h ket bet er skol !\n« Ra vezo krouget ! » a yudas Nobl, kounnaret-ruz.\nAlanig a voe kerkent chadennet d’ezañ e zaouarn ha taolet eur gorden dreist e choug. E vignoned, rouez avat, a oa glac’haret-holl : Flaer ar broc’h, ha Rikiki ar marmouz, o doa c’hoant gouela. Pa ne c’hellent ket savetei Alanig, kuitaat a rejont ar palez, rak ne felle ket d'ezo chom da welout krouga o mignon muia-karet.\n« Roue, itronezed, aotrounez, kristenien, ar maro a welan dirazoun, hag, a-raok mervel, e c’houlennan diganeoc’h ar pardon eus kement droug ha kement poan-spered am eus graet d’eoc’h. Goude ma vezin maro, lavarit eur bedenn evit ma vezo pardonet d’in va fec’hedou : mil pardon am eus ezomm da gaout. A-raok lakaat va fenn er skoulm-riskl, lezit ac’hanoun da gofes d’eoc’h va holl dorfedou, torfedou kuz, gant aon na vefe diwezatoc’h tamallet unan bennak diwar laz ha laeroñsi graet ganin-me, Alanig al Louarn. O ! ne c’houlennan ket hir amzer : eur munut, eur munutig hepken ».\nDegouezout a reas d’in, en amzer-se, ober anaoudegez gant Job ar bleiz, e Pont-Koblan, etre Gwezeg ha Pleiben. Edo, war ribl ar stêr vras, o teski pesketa darzed. Lavarout a reas d’in piou oa, ha me a lavaras piou oan. Job a felle rei d’in da c’houzout e oa bet kerent tost hor c’herent, ha pa felle d’ezañ rei d’in da gredi, e ris an ezvan da gredi anezañ. Adalek an deiz-se e voemp mignoned vras. Keuz am boa da gaout diwezatoc’h. Kregi a rejomp da vale dre Leon ha Kerne, ha da laerez a-hed an hent. Job a laere ar pep brasa, ha me a soursie ouz laeroñsiouigou. Divizet e oa etrezomp e vije bet boutin kement tra laeret. Job, avat, dre m’en deus muioc’h a nerz egedoun, a ranne pep tra hervez e c’hoant, ha pa zegoueze d’in krozal pe astenn va fao re hir, e kouste ker d’in. Ne veze ket roet d’in zoken an dekvedenn eus ar pez a veze laeret.\nNe gerzas ket buanoc’h, avat, ha ret e voe d’in bounta warnañ. Eeun-hag-eeun e lammemp war ar c’hleuz, pa santis o tremen, eur rahouenn diouz va feskennou, kerniel ar vuoc’h kounnaret. Job a zirollas da c’hoarzin ken na oa mui evit bale, pa lavaris d’ezañ an aon am boa bet. Gouzañv a ris goaperez, rak soñjal a raen e vijen bet gopraet mat.\n« O ! » eme Alanig, « lavarout a rin d’eoc’h pelec’h emañ, rak me a zo o vont da vervel ha ne dalvezo ket d’in. D’an eur diweza eus va buhez n’em eus ket c’hoant da lavarout gaou. Klevit ’ta istor an teñzor burzudus. An aour-se a zo bet laeret, ha laeret d’ar mare mat. Aotrounez hag a gav d’eoc’h int servijerien vat ha leal o doa lakaet en o soñj laza ac’hanoc’h. Met eun nozvez e welis el loar e vijec’h bet lazet er bloaz ma ne vije ket bet laeret an teñzor-se. Dont a ris a-benn da laerez anezañ ha da savetei ac’hanoc’h war eun dro. Va zad a lavaras d’in e oa eun dra guz, ha ne dalveze ket ar boan goulenn hiroc’h digantañ. Al laeroñsi-se a goustas ker d’ezañ. Allas ! Allas ! Ha d’in-me, siouaz ! Rak ma vije chomet kuzet da viken an teñzor daonet-se, Job ar bleiz ha Lom an arz ne vijent ket bet enebourien d’in. Met, n’eus forz ! Laouen e varvin, rak, en eur laerez an teñzor em eus savetaet ho puhez. An droug c’hoarvezet ganin, evit gwella mad va roue eo bet ».\nAr rouanez a lavaras d’ar roue :\n« Truez am eus outañ. Bezit dous en e geñver, evit ma c’hellimp gouzout an istor teñval-se penn-da-benn ».\nNobl a lavaras d’e sujidi :\n« Peoc’h ! »\nHa da Alanig :\n« Komzit dianken ».\nAlanig al Louarn a grogas gant e gontadenn.\nAdtapet diwar « https://br.wikisource.org/w/index.php?title=Troioù-kamm_Alanig_al_Louarn/4&oldid=28117 »


Prenzlauer Berg a zo unan eus karterioù Berlin. Ul lodenn eus arondisamant Pankow eo. Pa oa rannet ar gêr e oa ur bastell-vro hag e Berlin ar Reter e oa. E 2001 eo bet strollet gant Pankow ha Weißensee en-dro. Ur c’harter ennañ kalz tud yaouank eo.\nAdalek an eil lodenn eus an XIXvet kantved e tiorroas Prenzlauer Berg, evel ma weler war steuñvioù ar c’hêraozour James Hobrecht. Er penn-kentañ e voe aozet ar c’harter evit ar renkadoù etre, met dre ma oa anvet ar savadurioù “kazarnioù da feurmiñ” (Mietskasernen) e voe kentoc’h tud desket, arzourien ha studierien az eas da chom ennañ da vare DDR. Abaoe m’eo bet adstrollet Berlin ez eus bet nevesaet kalz savadurioù, ha hiziv an deiz eo eo kentoc’h renkadoù pinvidik (alamaned ar c’hornôg, estranjourien) a gaver ennañ. Kalz tud eus DDR ha kalz arzourien a zo chomet memestra, evel ma weler e Kastanienallee, Schönhauser Allee pe c’hoazh Danziger Straße.\nUr sell a 360° war gorn-tro Eberswalder Strasse/Schönhauser Allee\nPerzhioù Prenzlauer Berg[kemmañ | kemmañ ar vammenn]\nGorread : 11 km²\nStankder poblañs uhelañ Berlin :12 991 annezad/km², en holl 142 319 annezad (d'an 31 a viz Kerzu 2009).\nPoblañs yaouank-tre : ur c’hard anezhi etre 15 ha 30 vloaz\nNiver a vugale dre vaouez : 2,1 (1,3 evit ar peurrest eus Alamagn)\nN'eus ket bet kalz a zistruj e Prenzlauer Berg da vare bombezennadeg Berlin.\nLec’hioù da weladenniñ[kemmañ | kemmañ ar vammenn]\nKollwitzplatz ha Helmholtzplatz da zevezh ar marc’had\nBered yuzev Berlin (Schönhauser Allee). Enni emañ douaret Max Liebermann (livour) ha Giacomo Meyerbeer (sonaozour). Bered yuzev brasañ Europa eo.\nIliz Gethsemane, unan eus lec’hioù pouezusañ an dael da vare DDR\nMauerpark, e-lec’h ma oa ar Voger\nVolkspark Prenzlauer Berg, lec’h uhelañ (91m) ar c’harter\nFalkplatz, ur park bihan nepell eus Mauerpark\nFlohmark (marc’had an traoù kozh) Prenzlauer Berg a vez aozet da Sul nepell diouzh Mauer Park\nKultur Brauerei, bet ur braserezh ha deuet da vezañ ur greizenn sevenadurel, enni ur sinema, ur c’hoariva, tavarnioù, breserezhioù ha toulloù-noz.\nAdtapet diwar « https://br.wikipedia.org/w/index.php?title=Prenzlauer_Berg&oldid=1635801 »


Gouel al levrioù hag al Lenn e Tregastell\n8-9-10 a viz Gouere 2022\nAozet gant Kêr Dregastell kevelet gant Nevez Amzer Tregastell ha Kuzul ar Brezhoneg\nDigor d’an holl adalek 15 vloaz.\nAn danvez a zo dieub gant ma vo kavet en danevell an anv «Tregastell».\nArabat e vefe bet embannet an danevell a-raok.\nKas anezhi en un doare skriverezet, etre 4 ha 7 pajennad Times New Roman, brasder 12, etrelinennad 2 da levraoueg ti-kêr Tregastell\nArabat sinañ an danevell.\nAr skridoù a zo da vezañ kaset etre ar 4 a viz Meurzh hag an 31 a viz Mae 2022.\nReolennoù ar genstrivadeg danevelloù e brezhoneg a gaver war : http://www.tregastel.fr/Le-marque-plage\n- Aozet e vo Staj Kan bloaziek KEAV er Greizenn an Amzer Nevez e PLAÑVOUR, d'ar Sadorn 14 ha d'ar sul 15 a viz Mae. Kaset e vo gant Sofi an Hunseg ha Serj Bozeg.\nDiwallit : kontet eo ar plasoù, ne vo ket degemeret ouzhpenn 15 stajiad...\n- Kinniget e vo ur bourmennadenn e Sant Jakez an Enez, (Bro Dinan), d'ar Sadorn 2 a viz Ebrel.\nMizvezh al levrioù e Breizh\nDa-geñver Mizvezh al levrioù e Breizh e vo aozet un emgav gant Fulup Lannuzel ha Malo Bouëssel du Bourg e Brest, d'an 10 a viz Meurzh 2022.\nKeleier an embann niv. 25\nGeriadur brezhonek "Ar Vag"\nGERIADUR BREZHONEK AR VAG\nGouestlet eo ar studiadenn-mañ da geriadur brezhonek ar bigi, ar mor, al labour ha doare bevañ an dud a vor. Dastumet eo bet ar pep brasañ (2008 ger) eus ar gerioù ha troiennoù brezhonek a gaver er pemp levrenn c'hallek eus an oberenn Ar Vag embannet etre 1978 ha 2010 pe se.\nE pep mellad e kaver dre vras :\nAr ger e lizherennoù tev ; hag e lizherennoù stouet ar gerioù skrivet en un doare direizh ; d.s. Be Kouz, e-lec'h Bae Kozh.\nE jener, pe e rumm yezhadurel.\nAn daveoù : niverenn al levrenn ha pajenn el levrenn-se ; d.s : 1-30.\nAn arroudenn a gaver ar ger-se (pe an droienn) enni.\nAr ster roet gant Ar Vag.\nAn daveoù en un nebeud geriadurioù. Pa ne vez kavet netra enno, e vez skrivet hag islinennet : «N'eo ket bet kavet ar ger-se er geriadurioù.»\npe «N'eo ket bet kavet ar ster X gant ar ger Y er geriadurioù.»\nAr reizhskrivadenn pa vez ret (RS :...).\nE pe levrenn eus Ar Vag eo bet implijet ar ger-se ; d.s. : (1-...) ha daveoù d'un nebeud skouerioù all en unan eus al levrennoù ; d.s. : (2-115), (4-206)...\nE rann-pennad divezhañ ar mellad e vez notennet e orin, ar pellañ ma c'heller, betek ar wrizienn indezeuropek pa vez tu.\nDaveoù d'un nebeud gerioù all ; d.s. : lestr (2-368), bark (5- 172)...\nLakaet eo bet etre (kromelloù) melladoù ar gerioù gallek (121) d.s. (bombarde 1-105), a-wechoù brezhonekadurioù (34) d.s. (boëtter 1-78).\nLakaet eo bet ar sin* dirak ar gerioù n'int ket e levrioù Ar Vag, pe elfennoù : *stag, penngef ar verb distagañ ; *di-/dis- ur rakger ; *-añ dibenn-verb. Lakaet eo bet ar sin° dirak ar gerioù o kregiñ gant ur c'hemmadur : d.s. °baol pe °vaol < paol.\nE dibenn pep lizherenn eus an eil levrenn d'eben eo bet renablet diouzh un tu ar gerioù «nevez» (d.l.e. ar re n'int ket bet kavet er geriadurioù) ha diouzh un tu all ar sterioù «nevez» (d.l.e. sterioù n'int ket bet renablet er geriadurioù).\nE 2004 eo bet boulc'het ar studiadenn-mañ. Geriadurioù 'zo ne oant ket bet embannet d'ar c'houlz-se eveljust : diwezhatoc'h hon eus dalc'het kont anezho ar muiañ ar gwellañ. Al labour-mañ a c'hello bezañ klokaet gant an enklaskoù bet graet e levr-mañ levr.\nSoñjal a ra deomp e c'hello al danvez-mañ bezañ talvoudus evit kalz a dud e-touez ar studierien pe ar glaskerien. Bez' e c'heller mont donoc'h c'hoazh er studiadenn-mañ ; danvez a chom d'an neb a garo kregiñ e-barzh, pe e vefe studier, klasker, yezhoniour pe geriadurour...\n© Gildas Le Bihan\nEvit pellgargañ ar geriadur:\nPriz Langleiz 2021\nGouel al levrioù 2021


Holloueziadur - Howling Pixel\nDouaroniezh Strabon a vez lavaret eus ar Geographika (Γεωγραφικά, Geōgraphiká e gregach) skrivet gant an douaroniour hellazat Strabon. Ur seurt holloueziadur eo, e 17 levrenn, eus anaoudegezh an douaroniezh en amzer Strabon.\nUn Hellazad desket ha keodedour roman e oa. krog e oa gant e labour war-dro 20 kent JK. Un embannadur a oa bet e 7 kent JK, ha goude-se e oa adkroget gant e labour. A-benn ar fin e oa bet embannet an oberenn e 23, bloavezh e varv.\nAn Encyclopædia Britannica zo un holloueziadur saoznek embannet e Bro-Saoz abaoe 1768.\nE miz Meurzh 2012 o deus divizet renerien an Encyclopædia Britannica paouez da embann war baper o holloueziadur a veze embannet evel-se abaoe 244 bloaz. Hiviziken ne vo embannet nemet en ur stumm niverel.\nUn enezenn zo un douar gronnet gant dour, gant ar mor peurvuiañ, met enezennoù zo ivez er stêrioù (evel enez sant Kadoù e stêr an Intel).\nInizi eo liester ar stumm enez, enezeier e yezh Bro-Leon a-wechoù. Enezourien e vez graet eus o annezerien.\nBihanoc'h eget ur c'hevandir ha brasoc'h eget ur garreg eo, koulskoude e kaver inizi bihan-tre a reer enezennoùigoù pe, reishoc'h, iniziigoù anezho. Pa vez ur strollad inizi e komzer eus un enezeg.\nKavet e vez meur a seurt inizi hervez o stumm, o ment, o saviad hag o orin : enezennoùigoù, atolloù, inizi kevandirel, inizi er stêrioù, inizi war lennoù hag inizi tanveneziek. Bez' ez eus inizi kalvezel ivez.\nAr waskell eo ar benveg d'ober chistr, o waskañ avaloù, pe gwin, o waskañ rezin. E-maez Breizh e vez implijet gwaskelloù d'ober eoul pe chug korz-sukr ivez.\nJimmy Donal "Jimbo" Wales, bet ganet d'ar 7 a viz Here 1966 e Huntsville, Madison County, Alabama, Stadoù-Unanet Amerika, zo un embreger stadunanat war an Internet. Kendiazezer ha bruder an holloueziadur digor ha nann-arc'hantus Wikipedia eo, hag ivez kendiazezer an embregerezh kenwerzhel Wikia Inc. eo e bal herberc'hiñ raktresoù digor war an Internet.\nD'an 28 a viz Gouere 2004, en un etreweladenn gant ar gazetenn en-linenn Slashdot (« /. »), e tisplegas Jimmy Wales pal Wikipedia :\nIjinit ur bed m'en deus pep den digor digoust e sammad holl oueziadur mab-den. Setu ar pezh emaomp o sevel.\nEr yezhoniezh ha dreist-holl war tachenn ar c'heriadurezh e vez implijet an termen pennger (saoz: headword) evit komz eus ul "lemma", da lâret eo un termen (ger pe gerioù) lakaet da ditl ur pennad en ur geriadur, holloueziadur... da skouer, "Lemma (yezhoniezh)" eo al lemma a glot gant ar pennad war ar Wikipedia-mañ a denn d'an termen "lemma".\nPeurliesañ e klot an darn vrasañ eus penngerioù ur geriadur gant stumm-meneg ar gerioù a glot gante, met n'eo ket ret atav, da skouer:\nPlinius zo anv daou skrivagner latin, eontr ha niz :\nPlinius an Henañ (23-79), skrivagner ha naturoniou roman, oberour un holloueziadur anvet Istor naturel\nPlinius ar Yaouankañ (61-114), skrivagner ha politikour roman, brudet e lizhiri d'an impalaer Trajan.\nPlinius an Henañ\nPlinius an Henañ, pe Plinius Kozh, pe Caius Plinius Secundus en latin (23-79), a oa ur skrivagner ha naturoniour roman, oberour un holloueziadur anvet Naturalis istoriae, pe Istor naturel.\nEontr e oa da Plinius ar Yaouankañ (61-114), skrivagner roman ivez, ha politikour.\nWikipedia (da vezañ distaget /wiˌkipeˈdiːa/ e brezhoneg) zo un holloueziadur digor, dindan an aotre-implijout Creative Commons dereiñ-kenrannañ, digoust, hollvedel ha liesyezhek en deus kavet bod war ar Genrouedad. Kenskrivet e vez a-stroll gant tud a-youl-vat war al lec'hienn (http://br.wikipedia.org/ evit an doare brezhonek). Implijout a ra teknologiezh Wiki ar blogoù, ar pezh a dalvez e c'hall ar pennadoù zo warnañ bezañ kemmet, ha klokaet gant an holl koulz lavaret. Pennadoù a c'haller ouzhpennañ evel a garer.


Penaus é téliér receu er-ré e fal dehai antréein én Urh - Wikimammenn\nPenaus é téliér receu er-ré e fal dehai antréein én Urh\n1831 (p. 45-52)\n◄ Fæçon d’examinein er-ré e fal dehai bout receuet én Urh Penaus é téliér receu er-ré e fal dehai antréein én Urh Form ha qualité Habideu er Verdér ►\nPenaus é teliér receu er-ré e fal dehai antréein én Urh.\nA P’HUM bresantou unan-benac de oulen en habit, en nemb e vou destinet d’en examinein e atterçou é stat, é vacation ; ean e zisclæriou dehou, pé dehai, en ol gourhemeneu ag er règl, hac é spécial en obligation indispansabl de vihuein é caranté guet en oll ha de zaccor er péh e zeliant. Goudé quement-cé mar fal dehou quemér en habit ag en Urh, é vou reit dehou revé er mod ordinær ; ha mar en dès madeu d’en nessan, ean ou zaccorou hemb tardein, pé én argant pé é rein gageu eit assurance ag é zelé. Ret-é ehué ma reï é beah hac amitié guet é nessan, mar dès caz étré-zé.\n2.° A p’en dou groeit quement-cé, ha ma vou achihuet er blai ag é noviciat, mar er hav er verdér mad de vout receuet, ean e reï profession, én ur grateah e virou ol gourhemeneu en Eutru Doué, hac e reï er penigenneu jaugeabl eit er péh en dou manquet ag é règl, revé conseilieu en Directour. Er promesseu-zé e vou scrihuet dré zeorn un dén publiq. Hanni ne vou receuet én ur mod aral, nameit a ean vehai necessær goudé en dout chonget mad.\n3.° Open ni e ordren hac e gommand d’er-ré antréet én Urh n’elleint quet mui sortiein ér mæz a nehou eit retournein d’er bed. Neoah er verdér e éel bout Menéh pé Léannéset én un Urh aral.\nEr merhet diméet e garou antréein én Urh-men, e vou obliget d’en dout irrauc cousantemant ou friædeu.\nN’en dé quet assès en dout ur fé pur eit bout salvet, ret-é hoah gobér en œvreu e ordren er fé. Er fé hemb en obéreu e zou ur fé marhue, emé en Apostol sant Jacq (Ch. 2.) Rac-cé open er fé, ret-é hoah ma vou er verdér disposet de héli ou règl durand ou buhé.\nSant Françæs e ra tri article ér chapistr-men : er hettan e ordren d’er Supérioret leinnein er règl d’er postuland pé d’er postulandès (de laret-é, d’er-ré e oulen en habit), eit ma uéleint a int ou dou er guellet, en oar hac el liberté d’hé héliein durand ou buhé, pé ahoel d’obér er péh e vou reit é troc eit er péh n’elleint quet gobér ; rac ret-é bout diaviz eit quemér ur stad hemb en hanàuein. Drest peb-tra, quênt bout receuet, é teliér gobér deu dra : er hettan, ret-é restituein ol er péh e zeliér d’en nessan a balamort d’en dommage groeit dehou. En eil, ret-é gobér er peah hac en amitié guet en nessan, mar dès caz pé yeinnion étré en eil hac éguile.\nMar fal demb gobér un dra-benac agreabl d’en Eutru Doué, pé offrein dehou ur sacrifice, emé sant Bernardin, é teliamb quettan gobér satisfaction d’hun nessan a hun ol guellet. Sant Augustin e lar é ma faus er benigen, durand ma chom étré hun deorn madeu hun nessan ; ha sant-Ambroès e assur dré guement-cé, penaus en hani ne zaccor quet é zelé, n’en dès quet doujance Doué, na ne ouair quet petra é gobér ur gùir benigen. Conzeu er Sænt-zé e zisq demb en en dès bet sant Françæs ræson de ordrennein ne vou receuet dén én Urh a benigen, ma n’en dé gouli é zeorn a vadeu é nessan.\nOpen ou haloneu e zeli bout consacret de Zoué dré ur garanté courajus e reï dehai ancoéhat en ol anjulieu ou dou receuet, ha memb goulen er peah hac amitié guet er-ré en devai groeit poén dehai hac en devai hoah caz doh t’ai, eit ou gouniein de Zoué, revé conseil hun Salver én aviel : mar doh prest-cair, e m’ean, d’obér hou sacrifice, ha mar da chonge deoh en en dès hou nessan un dra-benac (de laret-é, caz pé yeinnion) dohoh, lausquet hou sacrifice doh troêd en autær ha quêrhet d’obér hou peah hac hou ç’amitié guet-ou, ha deit goudé d’offrein hou sacrifice de Zoué. Goudé ma vou bet receuet er postuland pé postulandés guet en dispositioneu-zé, é vou reit dehai ur blai d’hum assaïein, hac int e virou ol er règl durand er blai-zé, guet eah ne arriuehai guet-ai er péh e lar hun Salvér én aviel : un dén en doai commancet un édefice cair hac el lauscas darn.\nA pe vou achihuet blai en noviciat, er Supériorés e guemérou avis en hoéreset, d’er bihannan hani en discrettan, eit goùt a ean e vérit en novice bout laqueit d’obér profession, ha mar bai cavet mad, en Directour e verchou dehi pé dehai en dé hac el léh, hac hé exhortou d’hum breparein dré ur retræd, ha ma ne el gobér ur retræd, d’obér ahoel ur covézion general, eit bout gùel ér stad de bourfitein ag er græceu bras e ra en Eutru Doué guet abondance ér cérémoni cair-zé d’en ineanneu disposet mad. Rac-cé é teliant gobér ou fossibl eit bout preparet de ouni en induljanceu pléniér en dès reit er Pab Léon X ha Paul V, d’er verdér en dé ma quemérant en habit hac en dé ma rant profession.\nMar arrihue guet un novice ur hlinhuet dangerus, pé ur voyage hir bras durand er blai ag en noviciat, en novice-zé e ellou goulen guet en Directour permission d’obér profession eit gouni quênt er marhue er græceu hac induljanceu e ra en Ilis d’er-ré e ra profession ; mæs dré condition ma reneuéou en novice-zé é brofession revé er gustum ordinær ér fin ag er blai, ag é noviciat goudé ma vou guelleit dehou pé dehi. En Directour e el, a p’en dès ur ræson, permettein gobér profession é secret. Er verdér e zeli en dout peb-hunan é brofession scrihuet guet un dén publiq pé guet en Directour, sinet guet er Supérior pé Supériorés, ha guet en hani e receuér, ha guet en Directour, eit chervige dehou de zegasse perpet chonge dehou ag en angagemant en dès queméret a nehué ne zistroeï mui doh er bed ; de laret-é, ne vihuou mui èl el lod muihan ag en dut ag er bed, péré e zisinour santéleah ou badient, é héli custumeu er bed, plijadurieu er horf, en orgueil hac en avarice, e zou huéhet hac alumet é calon en dut guet er goal-spéret aveit ou hol\nACT A BROFESSION.\nEit brassan gloër en Eulru Doué ;\nEit inour er Uériés-Vari beniguet,\nHac hani en Tad-Seraphiq sant Françæs.\nNI sinet izelloh, brér N. Directour spirituel er verdér ha hoéreset ag er gongrégation établisset én Ilis a hun houvant, a balamort d’en obligation en dès en ol grechénion de zisclæriein vertu ou berdér ha de gonz ag ou œvreu mad ; obligation e sàu ag er garanté doh en nessan, ha dré en desir hun nès d’obér en devér a hun harg, péhani hun oblige de rein d’er verdér ag en Urh a benigen un act-lis a ou brofession én Urh santel-zé, ni e zisclær hac e certifi penaus en hoér (Mari) en dès receuet devotemant en habit ag en drivet-Urh a benigen é chapél er gongrégation, er hettan dé ag er blai mil seih cant dec ha puar-uguênt ; ha goudé en dout miret perhuéh er règl guet un devotion capabl de rein exampl d'en ol durand er blai a hé noviciat, hi en dès groeit profession en huéhvet dé a guenvér ag er blai mil seih cant unec ha puar-uguênt, én ur gontinuein hoah bamdé de gresquein hé mériteu dré en observance perhuéh ag er règl, ha de rein en exampl vat d'en ol hoéreset dré ur hrescance a garanté doh Doué hac a charité doh en nessan. É testoni a guement-cé ni hun nès sinet er présant act ha cachetet guet cachet en Urh, er memb dé ha blai èl irrauc.\nRet-é ehué remerquein n’en dé quet permettet quittat en drivet-Urh a benigen eit monet ér ré-ral groeit haval doh honnen hac ar é lerh, na memb quittat ur gongrégation eit un aral hemb permission.\nAdtapet diwar « https://br.wikisource.org/w/index.php?title=Penaus_é_téliér_receu_er-ré_e_fal_dehai_antréein_én_Urh&oldid=80789 »\nKemmoù diwezhañ degaset d'ar bajenn-mañ d'an 19 Kzu 2015, da 17:01.


(Adkaset eus Lied der Deutschen)\nFacsimile dornskrid al Lied der Deutschen gant von Fallersleben. Emañ ar skrid orin e Pologn e dastumad Berlinka.\nHoffmann von Fallersleben, livet gant Carl Georg Christian Schumacher (1797–1869). Taolenn graet e 1819. War-ziskouez en Nationalgalerie, e Berlin.\nDas Lied der Deutschen (Kan an Alamaned) pe Deutschlandlied (Kan Alamagn) zo ur c'han alamanek, bet implijet pe en e hed, pe evit un darn, evel kan broadel Alamagn abaoe 1922. Hiziv eo komzoù an trede poz anezhañ a vez implijet evel kan broadel.\nE-maez Alamagn ec'h anavezer a-wechoù ar gerioù-mañ anezhañ: Deutschland, Deutschland über alles, tennet eus ar poz kentañ, met n'eo ket anv ar c'han orin, ha n'eo ket bet gwech ebet.\n2.3 An Trede Reich\n3 War-lerc'h 1945\n4 Komzoù alamanek ha troidigezh\n5 Skrid poz kentañ kan Impalaeriezh Aostria\n6.1 Liammoù diabarzh\nSavet e oa bet ar skrid gant ar barzh ha yezhour republikan alaman August Heinrich Hoffmann von Fallersleben (Fallersleben) e 1841, pa oa harluet en enezeg Helgoland, e Mor an Hanternoz, a oa dalc'het gant ar Saozon da neuze.\nGraet en doa ar varzhoneg e-doare ma vije kanet war un ton savet gant ar sonaozour Joseph Haydn e 1797 evit binvioù gant kerdin.\nKroat e oa an ton a orin, ha kemeret e oa bet gant Haydn ha kempennet da sevel ur c'han deiz-ha-bloaz da Impalaer Aostria Frañsez Iañ , hag ennañ e oa ar gerioù-mañ : Gott erhalte Franz den Kaiser (Doue da viro an Impalaer Frañsez). War-lerc'h se e voe lakaet da gan broadel Impalaeriezh Aostria gant ar gerioù-mañ Gott erhalte, Gott beschütze/ Unsern Kaiser, unser Land ... (Doue da viro, Doue da ziwallo / Hon Impalaer, hon bro ...) betek dibenn an Impalaeriezh en 1918. Evel kan an Alamaned ez eo anavezet peurvuiañ abalamour da linenn gentañ ar poz kentañ Deutschland, Deutschland über alles (Alamagn dreist pep tra ...). Koulskoude ne vez ket kanet ar poz-se nemeur ken, ha displeget e vo perak.\nSkrivet e oa bet ar c'homzoù gant Fallersleben e-pad ma oa en harlu, en un amzer ma ne oa ket eus Alamagn c'hoazh, pa ne oa anezhi nemet rouantelezhioù ha priñselezhioù oc'h en em gannañ an eil ouzh eben. Er c'han-se e felle dezhañ embann e c'hoant da welout un Alamagn kreñv hag unanet. Ret eo kompren al linenn Deutschland, Deutschland über alles, über alles in der Welt evel ur galv d'ar briñsed alaman da ehanañ gant o zabutoù evit strivañ da grouiñ un Alamagn unan hag unvan.\nEn amzer Fallersleben e oa ivez ul liv dispac'hel ha frankizel d'ar c'homzoù, rak tud an Alamagn unanet (evel an United Irishmen en Iwerzhon) a c'houlenne ivez ma vije doujet ouzh Gwirioù Mab-Den, ar frankiz da zisplegañ o soñjoù. Ha harzoù Alamagn a zo meneg anezho n'int ket harzoù politikel (re ur vro ha ne oa ket anezhi), met bevennoù ar sevenadur alamanek.\nAn Trede ReichAozañ\nAn tri foz a zeuas da vezañ kan broadel Alamagn e 1922. Implijet e voe ar poz kentañ gant strolladoù broadelourien evel an NSDAP, ar strollad nazi, komprenet ar gerioù gante, ha roet d'an dud da gompren, hervez o ideologiezh. Deutschland, Deutschland über alles a voe roet da gompren evel Da Alamagn da ren ar bed.\nWar-lerc'h unvanidigezh Alamagn en 1991 e voe kemeret an trede poz hepmui evel kan broadel Alamagn adunvanet. N'eo ket berzet an daou boz kentañ, met morse ne vezont kanet pa vez lidoù ofisiel. Kanañ ar poz kentañ zo gwelet evel en em ziskouez broadelour eus an tu dehoù pellañ. Evit an eil ne glot ket gant harzoù Alamagn a vremañ.\nKomzoù alamanek ha troidigezhAozañ\nSede komzoù "Lied der Deutschen" evel ma oant bet skrivet gant Hoffmann von Fallersleben.\nHiziv ne vez kanet nemet an trede poz evel kan broadel Republik Alamagn. N'emañ ket an daou boz kentañ er c'han broadel.\nKan broadel Republik Alamagn. (Trede poz) Mp3 sound file\nAlamagn, Alamagn dreist pep tra,\ndreist kement tra zo er bed,\nAdal ar stêr Maas betek ar stêr Neman,\nAdal ar stêr Adige betek ar stêr Belt,\n|: Alamagn, Alamagn dreist pep tra,\ndreist kement tra zo er bed. :|\nMerc'hed Alamagn, lealded Alamagn,\nGwin Alamagn ha kan Alamagn\nA viro er bed\nO gwalenn gozh\nHon aweno d'ober traoù kaer\nA-hed hon buhez\n| Merc'hed Alamagn, lealded Alamagn,\n| Gwin Alamagn ha kan Alamagn\n(Kan broadel Republik Alamagn )\nUnaniezh ha Reizh ha Frankiz\nEvit ar vammvro alaman ;\nSkrid poz kentañ kan Impalaeriezh AostriaAozañ\nÖsterreichs Geschick vereint\nDoue da viro, Doue da ziwallo\nHon Impalaer, hon bro!\nGalloudus dre e harp war ar feiz (scil. la foi chrétienne)\nHon ren a ra gant un dorn kreñv\nDiwallomp kurunenn e dadoù\nDiouzh pep enebour\nOuzh tron kurunenn Habsbourg\nEo liammet planedenn Aostria .\nKartenn meneget er poz kentañ, liammet ouzh bevennoù Alamagn a-vremañ hag ar broioù alamanek\nSelaou kan broadel Alamagn\nDas Lied der Deutschen - A page with lyrics and mp3 vocal files of the anthem, sponsored by "Welcome to the Leader in Lieder"\nDeutsche Welle: Germans Stop Humming, Start Singing National Anthem\nAdtapet diwar « https://br.wikipedia.org/w/index.php?title=Deutschlandlied&oldid=1820572 »


Brest, Moulerezh ru ar C’hastell, 1912\nSEBASTIAN, DYONISIUS, TARSICIUS, ar re all\nPebezh levenez zo enno ! O daoulagad a lugern gant gloar an Neñvoù. Met n’eo ket peurechuet an traoù ganeomp. Un dra vras a chom da ober c’hoazh. Sebastian, lavar din-me hag e c’hellfe unan bennak mont d’o gwelet, o-zri, er prizon ?\nN’eus netra aesoc’h. Me a vezo e penn ar soudarded a daol evezh ouzh ar prizon. Meur a wech, er c’hiz-se, me, kristen, daoust din da vezañ ofiser an impalaerien, am eus roet digor d’ar re a felle dezho gwelet ar brizonerien.\nGwell a se, rak me am eus youl e vefe kaset dezho bara an Neñv. Piv a falvezo dezhañ dougen an teñzor-se, talvoudusoc’h eget an holl deñzorioù eus ar bed ?\nTARSICIUS a vouezh uhel\nMe, va zad mat, me. Goulenn a ran start ar c’hras-se diganeoc’h.\nNe c’hellez ket, va faourkaezhig, ne c’hellez ket. Re vihan ’out, ha re yaouank.\nSelaouit va fedenn, va zad. Roit din korf sakr va Salver. Mard on-me bihan, gwell a se ; va c’hevridi ne vezo nemet aesoc’h a se. An dud fall, mar teufen-me d’en em gaout ganto, ne raint stad ebet ac’hanon dister evel ma’z on. Oc’h en em strinkañ war e zaoulin. Ho pediñ a ran gant holl nerzh va c’halon.\nEmañ ar wirionez marteze ganez. Teurel evezh mat a ri-te, da vihanañ ? Anaout mat a rez-te talvoudegezh dispar an dra santel-se ?\nHen anaout a ran evit ar gwellañ.\nDit-te e roin, neuze, Tarsicius, korf hon Aotroù Jezuz, da zougen d’hor breudeur. Dalc’h soñj mat eus da gevridi. Emaout o vont da vezañ kannad an Aotroù Doue. Brasañ enor !\nTARSICIUS gant nerzh\nKorf santel va Salver ne vezo tennet diganin nemet tennet ne vefe da gentañ va c’halon eus va c’hreiz.\nMat. Deus ganin, paotrig benniget.\nTrede lodenn ›


Ijinerezh aerlestrel - Wikipedia\nLoad kenstrollañ pennañ Airbus, a-hed leurennoù aerborzh Toulouse-Blagnac.\nAn ijinerezh aerlestrel a zo ur micher hag a laka e pleustr an teknologiezhioù da ijinañ, sevel hag implij a bep seurt mekanikoù gouest da nijal : kirri-nij dreist-holl, fuc'helloù, biñsaskelloù... ha studiañ teknikoù ha skiantoù ar merdeiñ en aer hag ar binvioù implijet.\nAn ijinerezh aerlestrel a labour da ijinañ ha sevel frammoù-kirri-nij ha biñsaskelloù, oc'h implij reolennoù an aernerzoniezh ha diazezoù mekanik an heverennoù hag ijinerezh strukturel. Ouzhpenn-se ec'h enframm ar c'hefluskerioù (kefluskerioù alternativ, turbofanoù, troelldazloc'herioù ha turbobiñsoù) er frammoù-se a-benn sevel ar c'hirri da nijal. A-hend-all, an ijinerezh aerlestrel c'hoazh an hini a goñsev an aerborzhioù, a ijin hag a laka da dreiñ ar rouedadoù treuzdougen aerlestrel, hag a fard akipamantoù ha dafar ispisial all, e-giz armoù, loarelloù hag aerlistri.\nDaoust m'eo diazezet ar labour-se war ar skiant, e vez implijet gantañ lunelloù ha prototipoù. Esaet e vezont pe e-barzh redoù-avel artifisiel pe e-barzh an aergelc'h digor. An urzhiata e vez implijet ivez.\nAdtapet diwar « https://br.wikipedia.org/w/index.php?title=Ijinerezh_aerlestrel&oldid=1876898 »\nKemmoù diwezhañ degaset d'ar bajenn-mañ d'an 26 Mae 2020, da 07:52.


Buhez ar Sent/1894/Visant Ferrier - Wikimammenn\nBuhez ar Sent/1894/Visant Ferrier\n◄ Izidor, Eskop ha Doktor Visant Ferrier Selestin ►\nar pemped devez a viz ebrel\nVisant a ioa ginidik euz a gear Valans e Spagn, hag en devoue a-vihanik eunn devosion dener evit ar Verc’hez Vari hag evit pasion ha maro Jezuz-Krist; eur garantez vraz en doa ive evit ar beorien. Epad m’edo oc’h ober he studi, oa dija kustumm da iun bep merc’her ha bep guener. Epad ann amzer-ze ive, e kemere plijadur o tastum ar skolaerien all enndro d’ezhan, hag o tistaga dirazho ar zarmouniou en deveze klevet.\nEnn eur studia zoken, Visant ne ehane ket da bedi. Ober a rea he-unan ar pez a verkaz goudeze enn eul levr en deuz skrivet divar benn ar Vuez Santel. « Ha c’houi a fell d’ehoc’h, emezhan, studia gant frouez ? Enn ho studi klaskit kentoc’h en em zantifia eget dont da veza habil. Goulennit sklerijenn digant Doue muioc’h c’hoaz eget digant ho levriou, ha pedit-hen da rei d’ehoc’h ar c’hras da goumpren ar pez a lennit. Ar studi a skuiz ar spered hag a zizec’h ar galoun. It a vare da vare da ziskuiza eharz treid Jezuz-Krist hag enn he c’houliou sakr ; eur pennadik diskuiz eno a roio eur sklerijenn nevez d’ho spered hag eunn nerz nevez d’ho kaloun. »\nAr zant-ma a viskaz sae ar venac’h euz a Urs sant Dominik d’ann oad a drivac’h vloaz, ha goude m’en devoue great he veniou, e oue karget d’he dro da ober skol d’ar re all. Mes, a greiz m’edo o rejanti, e oue great d’ezhan ive prezeg, hag heb dale en devoue brud da veza eur prezeger dispar. Hogen, eharz treid he grusifi eo e rea ato he zarmouniou, hag ac’hano e teue d’ezhan ann nerz hag ann tan a remerket enn he gomzou pa veze er gador.\nGoulskoude ann drouk-spered ne espernaz netra evit he goll, hag en em zervichaz euz a eur plac’h fall evit he zougen d’ar pec’hed. Mes, e leac’h beza gounezet gant ar plac’h fall-ze, ar Zant a c’hounezaz anezhi da Zoue : kuitaat a eure a-grenn he dizurziou ha ren a reaz hiviziken eur vuez a binijenn hag a skouer vad.\nAr pab Beneat XII o veza kemennet da Visant mont da Avignon, ar Zant a gouezaz toc’hor er gear-ze. Edo dija var he dremenvan p’en em ziskouezaz hor Zalver dirazhan, e kreiz etre sant Dominik ha sant Fransez a Asiz. « — Visant, eme hor Zalver, sao alese ; kea da brezeg d’ar bec’herien ha lavar d’ezho hasta affo chench buez ; rak heur va barnedigez a zo prest da zini. » Ar Zant a bareaz raktal, hag a zentaz oc’h ann urs en doa bet digant Jezuz-Krist kerkent ha m’en devoue kounje digant ar pab.\nEpad ouspenn ugent vloaz, e redaz dre ar bed evel misioner abostolik gant pemp manac’h all a ioa oc’h ober koumpagnunez d’ezhan. Enn he vro eo e roaz he visionou kenta, ha prezeg a reaz eno gant kement a frouez, ma oue hanvet Abostol ar Spagn. Kounta a reer e c’hounezaz d’ar feiz, e rouantelez Kastill hag e rouantelez Aragon, betek trivac’h mil iuzeo, ha tregont mil mahometan e rouantelez Grenad.\nEuz ar Spagn e teuaz e Frans, hag ac’hano e skoaz d’ar penn huela euz ann Itali, ha goudeze d’ar Suis, d’ann Allemagn, d’ar Beljik ha da Vro-Zaoz. Ne c’houfe den lavaret ar vad a reaz enn holl broiou-ze. Ann dud a zirede d’he zelaou a ganchou hag a villerou; mont a reant zoken var he lerc’h euz ann eil bourg d’egile, euz ann eil kear d’eben. Ar Zant a brezege peurvuia var ar guirioneziou spountuz euz ar relijion, var ar maro, ar varn, ann ifern, ann eternite. Ann holl a skrije ouz he glevet, hag avechou e renke chom a za a greiz he zarmoun abalamour ma veze goloet he vouez gant ar goelvan hag ar c’hri-fors a zirolle enn iliz. Enn eur ziskenn euz ar gador ez ea da govez, hag ar bec’herien a deue a vandennadou da c’houlenn diganthan ar pardoun hag ann absolvenn euz ho fec’hejou.\nDoue en devoa roet d’ezhan ann donezoun a viraklou. Ober a rea, kouls lavaret, ken aliez a virakl hag a gammed, hag ar miraklou-ze a greske muioc’h-mui ar respet hag ann istim o devoa ann holl evithan. Mes eunn donezoun all en doa resevet c’hoaz euz ann env : evel ann Ebestel guech all, ar Zant a veze koumprenet gant ar re ne c’houient ket al langach a gomze, hag hen a goumprene ive ar re o devoa eul langach dishenvel dioc’h he hini.\nEpad he visionou, Visant Ferrier a vire bepred reolenn he Urs. Bemdez e iune nemed da zul; ne zebre morse a gig, ha da verc’her ha da vener ne gemere nemed bara ha dour. Evit guele n’en doa nemed eur guchenn golo pe eur guchenn geuneud seach, ha kastiza a rea c’hoaz he gorf dre veur a binijenu all.\nVisant Ferrier, o veza e Frans, a oue pedet gant ann duk Iann, pemped euz ann hano, da zont da rei eur mision e Breiz-Izel. En em lakaat a eure raktal enn hent, ha prezeg a reaz gant kement a nerz e Guened, el leac’h m’edo ann duk, hag e peb korn euz ar vro, ma oue guelet heb dale eur jenchamant kaer, ken etouez ann dud a iliz, ken etouez ann noblans hag ar bobl.\nA benn daou vloaz goude, e klanvaz enn eur zistrei euz ann Normandi d’ar Spagn, hag e teuaz adarre da Vened. Eno e varvaz d’ar pemp a viz ebrel euz ar bloaz 1419, oajet a nao bloaz ha tri-ugent, daou viz ha trizek devez.\nAnn drouk-spered ne ehan d’hon tenti epad ar vuez-ma; mes d’ar pec’hejou vil eo e klask ar muia hon dougen abalamour ma c’hoar ec’h en em blij ann Aotrou Doue o rei grasou dioc’h ann dibab d’ann eneou pur ha chast. Hogen, arabad eo d’ehoc’h fallgalouni evit kement-se ; mes dalc’hit mad ato. Ann tentasionou-ze, n’euz fors pegeit e padfent, n’euz fors pegen heuzuz e vent, ne c’hellont ober drouk ebed d’hoc’h ene mar grit ar pez a zo enn ho kalloud evit enebi outho : ne raint neuze nemed kreski ho mirit dirak Doue, ha kreski ive dre eno ar rekoumpans a zo ouz ho kortoz enn env.\nAdtapet diwar « https://br.wikisource.org/w/index.php?title=Buhez_ar_Sent/1894/Visant_Ferrier&oldid=23119 »\nKemmoù diwezhañ degaset d'ar bajenn-mañ d'an 27 Mez 2011, da 12:33.


Pajenn:Morvan - Buez ar Zent, 1894.djvu/452 - Wikimammenn\nPajenn:Morvan - Buez ar Zent, 1894.djvu/452\nen em lakea he-unan var ann douar noaz evit pourvei d’ho ezommou. A hent all e serviche da skouer d’ann holl dud a iliz dre he vouiziegez var ar Skritur Sakr, dre he aked da brezeg ha dre ar zantelez euz he vuez.\nO velet gouiziegez ha vertuziou ar zant-ma, ar gristenien o doa ioul e vije chomet pell da c’houarn ann Iliz. Mes sonjou Doue a zo dishenvel dioc’h sonjou ann dud. Doue en em hastaz d’her gelver davethan, ha mervel a eure d’ann 28 a viz even euz ar bloaz 684, dek miz ha\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/452&oldid=137662 »


Wikipedia:Kumuniezh/An davarn/sizhunvezh 35, bloaz 2011 - Wikipedia\nWikipedia:Kumuniezh/An davarn/sizhunvezh 35, bloaz 2011\n29/08/2011 — 04/09/2011[kemmañ ar vammenn]\nSkrivañ un dra bennak er pempvet sizhun ha tregont eus 2011 | An davarn | sizhun a-raok — sizhun war-lerc'h\nHiW-Bot[kemmañ ar vammenn]\nSalud deoc'h. Digoret ez eus ur votadeg evit reiñ ar statud bot da HiW-Bot war e c'houlenn eno. Trugarez da reiñ hoc'h ali. --Kadwalan 31 Eos 2011 da 01:21 (UTC)\nDoareoù kinnig stadoù Alamagn[kemmañ ar vammenn]\nNevez 'zo e oa bet lakaet ar gaoz war penaos kinnig anv stadoù Alamagn Kaozeal:Brandenburg, ha penaos degas ar stummoù heñvel. Graet e oa bet hervez soñj an holl war-bouez unan. Ma, war a seblant n'eus talvezout kement-se da netra, pa nac'h hon den ober hervez an doareoù unvan degemeret gant ar berzhidi, gwelet amañ Kaozeal:Saks (disheñvelout). Ma n'eo ket klask degas mesk, n'ouzon ket petra eo.--Trec'hlid mitonet 4 Gwe 2011 da 09:55 (UTC)\nMa vez ret kaozeal eus penaos kinnig stadoù Alamagn, pe anvioù istorel, pe me oar, n'eo ket e pajenn Brandenburg e vo graet, Saks n'eo ket Brandenburg, met amañ. Bianchi-Bihan 4 Gwe 2011 da 10:03 (UTC)\nEvit studiañ an afer: anvioù zo a gaver el länder (Saks, ha re all), met darn ne gaver ket: Prusia, anv meur a dra ivez. Bianchi-Bihan 4 Gwe 2011 da 10:18 (UTC)\nEn diviz diwar-benn Brandenburg e oa ali ar muiañ niver eus an implijerien oberiant da viret an anv-se da ditl ar pennad pennañ ha da sevel ur bajenn disheñvelout nemet Bianchi Bihan. Seblantout a rae dimp eeunoc'h hag evel-se ne oa ket torret al liammoù a oa bet savet er pennadoù all. Kazus e c'hell bezañ pa ne vez ket ali ar re all gant kemmoù hon eus c'hoant d'ober met ar c'henemglev eo a zlefe ren labour ar wikipediaourien. N'eus bet votet diviz ebet diwar anvioù Stadoù Alamagn all gwir eo. Koulskoude ar memes arguzennoù a dalvez evit ar pennadoù all. Dont da ober ar pezh na oa ket bet degemeret er pennad Brandenburg er pennad Saks, nebeut amzer goude, zo heñvel mat ouzh ur brezel embann din-me. Stourm ouzh divizoù ar gumuniezh pe klask gounit an tu kreñv war ar re all en un diviz o kemm ar pennadoù a-ratozh n'eo ket un emzalc'h degemeret. Ret eo d'ar c'haozeadennoù chom er pajennoù a-ratozh : pajennoù kaozeadennoù, pajennoù implijerien pe en davarn. Ouzhpennn-e e laka ac'hanomp da goll amzer evit netra. Ouzhpenn-se, gwennaat danvez ur pennad hep abeg evel er pennad Saks (disheñvelout) zo vandalerezh. --Kadwalan 4 Gwe 2011 da 16:34 (UTC)\nDanvez savet ganin, hag adlakaet e-lec'h ma oa bet kakaet ganin, ha ne oa ket kollet, neuze n'eo ket vandalerezh. Danvez tennet eus e lec'h orin gant unan all a-raok, neuze kerzh da lavarout dezhañ en deus graet vandalerezh ivez: heuliomp an urzh e red an darvoudoù . Bianchi-Bihan 4 Gwe 2011 da 16:43 (UTC)\nGwelet em eus. Tennañ a ran ar ger vandalerezh neuze. Gouzout a rez mat-tre avat n'eo ket erbedet da gustum troc'hañ ha pegañ danvez ar pennadoù, memes savet ganit, evit (ad)sevel pennadoù heñvel ha plañtañ reuz evel-hen en istor ar c'hemmoù. Ouzhpenn-se er pennadoù-se e talvez kement ha ren ur brezel embann a-enep kemmoù ur skridaozer a zo klask heuliañ ali ar muiañ niver war an danvez-se bet roet en un diviz a anavezez. N'hellan lavaret dit met paouez diouzhtu gant ar brezel embann-se ! Dleet eo distreiñ d'an anvioù pennadoù Saks ha Saks (disheñvelout). Pa ne vez ket ali gant kemmoù ar re all klask komz gante pe klask un tredeog da gomz ez anv. --Kadwalan 4 Gwe 2011 da 17:17 (UTC)\nUn ali (pe daou) db ur pennad ne dalvez nemet evit ur pennad (ha n'eo ket daou) keit ha ma n'eo ket bet resisaet ar c'hontrol, ha resisaet en ul lec'h dereat, ha n'eo ket e-barzh pajenn-gaozeal ur pennad bennak. Bianchi-Bihan 4 Gwe 2011 da 17:25 (UTC)\n«Heuliomp an urzh e red an darvoudoù» mutu. C'hm, c'hm...  Ganit-te eo bet lañset an traoù, neketa? Ar pezh a redi war ar marc'had ar re all da dremen war da lerc'h, da glask adtapout al liammoù bet dispennet, da skouer .--Trec'hlid mitonet 5 Gwe 2011 da 09:12 (UTC).\nDarn a blij dezho klask laou... Ober war-dro liammoù a ran bemdez, ha ne sellan ket war-lerc'h piv. Evel ma savan un toullad pennadoù bemdez e vo war ma lerc'h a-wechoù, pe alies, petra 'vern? N'eo ket ret klemmichat dalc'hmat db labour ar re all. Bianchi-Bihan 5 Gwe 2011 da 09:34 (UTC)\nAdtapet diwar « https://br.wikipedia.org/w/index.php?title=Wikipedia:Kumuniezh/An_davarn/sizhunvezh_35,_bloaz_2011&oldid=1047342 »\nKemmoù diwezhañ degaset d'ar bajenn-mañ d'an 5 Gwe 2011, da 20:48.


War divaskell an istor : testeni Étienne Cabon\nWar divaskell an istor : testeni Alain Breton\nBuhez Martin Luther King\nBuhez Nelson Mandela\nDiv nozvezh an Nedeleg (Loeiz Herrieu, danevell)\nMalala, droed ar merc’hed da gaout deskadurezh\nAr bloavezh daou-ugent (Yann Gerven, danevell)\n• Gant Yann Gerven\n• Tennet eus Ar Brezel bras + Gwelet an holl enrolladennoù tennet eus Ar Brezel bras\nDanevell skrivet gant Yann Gerven hag embannet el levr Ifern yen ha merc'hed klouar e 1995 (embannadurioù Al Liamm). Lennet gant Yann Gerven.\nA) Lenn ha selaou an danevell ha respont d'ar goulennoù\n1. Perak, d'ho soñj, e « oa bet pedet holl dud ar vourc'h da vont da zebriñ sivi war ar maez evit netra ! » e 1940 ?\n2. Pelec'h edo bugale Soaz Kerzadiou d'ar poent-se ?\n3. Petra a sachas evezh Soaz pa welas ar soudard yaouank a oa o chom e ti Viktorin Gourvez ?\n4. Petra e oa anv ar soudard yaouank-se ?\n5. « Ken ne c'hellas ket miret a gomz dirak Nonn Cheun ar Boureller, ur beg spilhenn ma oa unan er barrez. » Displegit an dro-lavar « beg-spilhenn »\n6. Perak e tenn kement ar soudard yaouank da Yann, gwas Soaz, ha d'he bugale, hervez Nonn Cheun ar Boureller ?\n7. Displegit ar frazenn « Bazhvalanet e oa bet gant un amezeg. »\n8. Petra a lakae Soaz da vezañ nec'hetoc'h-nec'hetañ pa wele ar soudard yaouank ?\n9. Petra he dije bet ezhomm gouzout Soaz evit gellout bezañ sur eus he martezeadenn ?\n10. Petra a zeuas ar soudard yaouank da vezañ ?\nSoaz a fell dezhi skrivañ ul lizher d’he merc’h a zo o chom e Toulon evit kontañ dezhi petra c’hoarvez ganti abaoe donedigezh an Alamanded e Plougastell.\nSoñj ’m eus bezañ bet graet un astez enklask gwechall, pa oan c’hoazh er skol e Plougastell, diwar-benn ar bloavezh 1940. Moarvat ’m boa klevet klemmoù hag huanadoù, doare un arme estren oc’h aloubiñ ar vro, doare ar wazed pell eus ar gêr, war vor ar peurliesañ, pe neuze un tu bennak en Afrika, met ar pezh on chomet da zelc’her soñj anezhañ eo an testeni-mañ gant ur vaouez kozh, aet da anaon abaoe :\n– 1940 ? Gast, ar bloaz-se eo e oa bet pedet holl dud ar vourc’h da vont da zebriñ sivi war ar maez evit netra !\nHa diouzh he daoulagad e komprenen e oa bet test d’ur burzhud, hag e chomfe bev ar burzhud-se en hec’h eñvor he buhez-pad.\n« Ar burzhudoù kaerañ, adlenn an Aviel ma ne gredez ket ac’hanon, n’int bet c’hoarvezet nemet ur wech », a lavaras din abaoe un den a Iliz, un dro ma oamp en e bresbital en-dro d’ur voutailhad Saint-Yorre, abalamour d’e Ulcus gastricum. Dipitet ma oan o santout dour sall hepken o tiskenn a-hed ma gourlañchenn, ’m boa meneget un eured, gwechall gozh, en ur gêr vihan anvet Kana, ha respontet e oa bet din ar frazenn uheloc’h.\nSetu, ar bloaz ma oa erruet ar burzhud-se e Plougastell e oa erruet ivez ar Wehrmacht, ha Soaz Kerzadiou, hanter souchet a-dreñv he bolejoù, a sellas gant enkrez ouzh al lifreoù glas divalav o kerzhet d’ar paz soudard hag oc’h aloubiñ ar vourc’h. Soñjal a rae moarvat en he mab henañ Jozef, a oa aet kuit da Vro-Saoz un nebeud devezhioù a-raok war vourzh an Amiral Courbet, en he hini yaouankañ, Adolfig, a oa war al Lorraine en Alexandria, en he merc’h Suzy a oa e Toulon, dre ma oa he mab-kaer eno war ar Foch, ha ne rae ket van gant ar sivi o vreinañ er parkeier. Hag an dud yaouank lifreoù glas-mañ a deue da gemer plas tud yaouank ar barrez, hag evit ur prantad mat, ken buan all ; ne oant ket heñvel ouzh re ar barrez : en tu-hont d’o lifre disheñvel, e oa muioc’h a vlev melen hag a zaoulagad glas en o zouez. Ne seblantent ket ken drouk ha ma oa bet lâret ivez : ne zebrent ket ar vugale vihan ha ne droc’hent ket daouarn ar merc’hed yaouank. Deuet e oa ur c’halz anezhe d’ober o annez e Plougastell dre ma oa tost-tre ouzh Brest, ar porzh-brezel, ha peogwir e oa ret lojañ anezhe, e oa bet ret sellet oute ha kaout un tamm darempred gante ivez.\nRemerket e voe unan gant Soaz, unan hag a zegase soñj dezhi eus he faotred : memes blev rod, memes daoulagad gris, memes bizaj. O lojañ e oa ar soudard e ti Viktorin Gourvez, a-dal da di Soaz war-bouez nebeut, setu homañ a wele anezhañ alies a-walc’h, hag ur frealz e oa eviti sellet ouzh ar paotr yaouank-se. Re alies e veze-hi o vagañ soñjoù du, o huanadiñ d’he Adolfig bihan du-hont en Afrika, ha c’hoazh ma vije bet amañ e vije bet sellet a-dreuz outañ abalamour d’e anv-badez, piv ’oar, an dud zo ken sot, gwelloc’h e oa dezhañ chom el lec’h ma oa, ha Jozef, e Bro-Saoz, ur vro milliget ma oa unan abaoe taol Mers-el-Kebir hag en doa graet meur a intañvez er barrez. Sederaat a rae memes tra pa wele ar soudard yaouank o tistreiñ d’an abardaez. Klevet a reas e anv-bihan, Erich ; ne gave ket gwall vrav an anv-se, met sañset e vez kavet ken stank du-se ha Yann pe Glaoda dre zu-mañ. Daou pe dri bloaz warn-ugent en doa, etre Jozef hag Adolfig, neuze.\nKen laouen e veze Soaz pa wele ar paotr yaouank-se hag a denne kement d’he bugale – ha d’he gwaz Yann ivez, d’ar mare m’he doa graet anaoudegezh gantañ – ken ne c’hellas ket miret a gomz dirak Nonn Cheun ar Boureller, ur beg spilhenn ma oa unan er barrez. Bezañ chomet da dreiñ he zeod seizh gwech en he beg ivez ! rak homañ all a respontas :\n– Ya, re wir eo, heñvel-mil eo da’z pugale, Soaz. Met Yann, Doue d’e bardono, a oa bet prizoniad en Alamagn ivez, ne oa ket ?\n– Geo, eme Soaz, e-pad pevar bloaz, met...\n– O, eme teod flemm eben, e korf pevar bloaz e c’hell c’hoarvezout kement a draoù...\nHa setu nec’het Soaz. Ma, sapre Yann ivez memes tra, Yann ha ne oa ket aze ken evit dislavaret komzoù eben, marv ma oa daou vloaz a-raok goude un hir a gleñved. Daoust hag-eñ e oa bet o fistoulat deus tu kotilhonoù ar merc’hed eno ? Ar re-se a oa o gwazed war an talbenn ivez, gwir eo ! Met Yann n’he doa ket klevet ger ebet war seurt-se gantañ. Ken tavedek ma oa ivez... Hag hi, n’eus forzh penaos, ne selaoue ket anezhañ bep gwech ma komze. Pa oa yaouank ne oa ket troet kalz gant ar merc’hed ; ar c’hontrol, kentoc’h... Bazhvalanet e oa bet gant un amezeg, ha goude-se e oa bet ret dezhi bec’hiañ c’hoazh evit e zegas dirak an aotrou maer... Memes tra he doa soñj eus ar mod ma ’c’h ae an traoù en-dro etreze pa oa distro eus ar brezel... Ha lakaet Adolfig e roud ! Tri bloaz ha daou-ugent en doa Yann neuze. Daoust hag Erich a oa bet lakaet e roud er mod-se daou pe dri bloaz a-raok ? Ha bep taol ma wele ar soudard yaouank e kave un dra bennak dezhañ hag a denne da zoareoù Yann : e stumm da gerzhet, da gribañ e vlev, da c’hwitellat, ha betek e daol-mouezh pa save e viz en nec’h da lâret : « Glo ! Glo ! »\nSoaz ne gouske ket ken. Petra n’he dije ket roet evit gouzout eus pelec’h an diaoul e oa deuet ar soudard yaouank ken heñvel ouzh he gwaz ! Nann, n’ae ket mat an traoù ganti tamm tout ebet : a-wechoù e tremene eizhtez pe bemzektez hep na rafe avaloù-douar ’n o sav na da greisteiz na da goan goude m’he doa er gêr amann teuz ha soav, setu e oa en ur stad truezus gant he fatatez kroc’hen hag all. M’he dije gouezet c’hoazh e pelec’h e oa ganet Erich, met ne gredas ket goulenn gwech ebet. Ha ’forzh penaos, ne ouie ket e pelec’h e oa bet Yann prizoniad, setu ne vije ket bet avañsetoc’h dezhi.\nHag ar vuhez a dremenas, ha dont a reas an nevez-amzer 1941. N’an ket da gontañ deoc’h souzadeg armeoù Mussolini en Albania, goût a rit koulz ha me e voe ret da Hitler kaout rannoù arme fresk ha rannoù arme fresk c’hoazh evit dont a-benn eus Yougoslavia, eus Bro-C’hres, hag evit klask lakaat e grabanoù war Rusia. E-touez ar re gentañ ez eas kuit Erich, ha petra a chomas anezhañ ? Moarvat ur bez en unan eus tachennoù-emgann Kreiz-Europa, hag e kalon ur vaouez kozh, marteze, ur gleizhenn e stumm ur pik-goulenn ?


Hieroglifoù Egipt - Howling Pixel\nUr reizhiad skrivañ eo ar Hieroglifoù. Implijet eo bet e-pad Henamzer Egipt. Mesket e veze enni elfennoù lizherennek, silabennek ha skeudennek.\nAn anvadurezh a zo ur skiant a zo e lod studiañ gerdarzh an anvioù-tud. Koulskoude eo ledanoc'h e dachenn pa ya al lec'hanvadurezh gantañ ivez.\nE keñver sevenadurioù'zo eo an anvadurezh ur skiant eus ar c'hemplesañ. Sell ivez ouzh Anv-familh. War dachenn an egiptologiezh eo an anvadurezh ar skiant ret pa servij a ra evit kompren al liamm etre an traoù pe ar savadurioù hag ar pennoù egiptat kozh. Diaes pa oa un titlerezh? liesseurt. Da skouer, ar Faraoned a veze roet pemp titl e mare o c'hurunidigezh.\nSell ivez : Hieroglifoù Egipt\nGerioueg an anvadurezh:\nAuguste-Édouard Mariette a oa un egiptologour gall, ganet en 1821 e Boulogne-sur-Mer ha marvet en 1881 e Kaero (Egipt). Lesanvet e veze Mariette Pacha. Diwar un egiptologour e-giz ar re a oa da goulz Napoleon Gozh, o preizhañ madoù arkeologel Egiptiz da gas da Vro-C'hall, e teuas da vezañ doujusoc'h ouzh Egipt hag ouzh he zud o tisplegañ dezho perak e oa ret mirout an hendraoù-se a-benn adkavout istor o bro hag o fobl.\nEil lizherenn al lizherenneg latin eo B, b.\nHeñvel eo ouzh Β (eil lizherenn al lizherenneg c’hresianek) ha В (trede lizherenn al lizherenneg kirillek).\nIsis eo an anv a orin gresianek a roer da Aset pe Iset, doueez gwarezerez ha salvus e mitologiezh Henegipt.\nEzel eo eus Navad Bras Iounou.\nSeblantout a ra e oa personeladur an tron gwezhall. E anv egiptat e hieroglifoù Egipt a dalvez "an azezenn". En enskrivadurioù e veze diskouezet da gentañ dindan stumm ur vaouez gant ur gador a dalvez dezhi da goef.\nDiwezhatoc'h e cheñchas an doare d'he zaolenniñ. Gwelet e vez dindan stumm ur vaouez dezhi kerniel ur vuoc'h a bep tu d'ur skant a arouez al Loar ; arabat eo neuze he droukveskañ gant Hathor, a oa doueez ar garantez, ar gened, ar sonerezh, ar vammelezh hag al levenez.


Cayetano Ripoll, pe Gaietà Ripoll i Pla e katalaneg, ganet e 1778 e Solsona (proviñs Lleida) ha marvet e 1826 e Valencia, a oa ur mestr-skol eus Russafa a voe diwezhañ den kondaonet d'ar marv gant an Inkizision spagnol, e miz Gouhere 1826 ha kaset d'ar groug abalamour ma ne grede ket en dogmoù katolik ha ma kelenne kement-se e-pad an Dècada Ominosa (1823-1833) e dibenn ren Fernando VII, pa oa deuet e c'halloud da vac'homañ ar frankizioù.\nGaietà Ripoll a oa bet o stourm a-enep ar C'hallaoued e-pad Brezel Dizalc'hted Spagn, hag e 1810 e voe prizoniet ha kaset da Vro-C'hall ma tarempredas peoc'helourien (quakers) ha frankveizourien c'hall. E 1814 e tistroas d'e vro hag e servijas er Milícia Nacional ken na voe disoudardet e 1823.\nE penn an Iliz katolik, e Valencia, pe gentoc'h e penn "Las Juntas de Fe de la Inquisición", e oa ar chaloni Josep Maria Despujol, hag a gondaonas Cayetano Ripoll evel disivouder ha frañmason dre ma ne gelenne ket ar gelennadurezh kristen d'ar vugale.\nHarzet e voe e 1824, ha daou vloaz a dremenas er vac'h kent bezañ barnet ha kondaonet da vervel dre an tan. Daoust da se, d'an 31 a viz Gouhere 1826, e voe kaset d'ar groug, pintet war ur varrikenn, ma oa bet livet flammoù, "dre vadelezh". Lakaet e voe e gorf er varrikenn ha kaset da forn-leskiñ an Inkizision stok ouzh ar pont Sant Josep a zo dreist ar stêr Túria. Eno e voe devet e gorf. Hervez mammennoù all e voe lakaet e gorf en ur varikenn livet gant flamennoù ha lakaet en un douar nann santel, pell diouzh ar vered.\nGoude se ne voe ket lazhet den ebet ken gant an Inkizision. Se zo kaoz e vez lavaret ez eo an den diwezhañ lazhet gant an Inkizision.\nTrouz a savas en Europa a-bezh, e-touez izili eus kuzul ar roue zoken, hag erbedet e voe d'ar roue Fernando VII chom e-maez an afer.\nE 1835 e oa intañvez Ferdinando VII, ar rejantez Maria Cristina, o ren, ha sinañ a reas, da enebiñ ouzh ar garlouriezh, an Urzh Roueel da zivodañ ar "Juntes de Fe" ha gant an urzh-se e voe peurechu gant an Inkizision.\nE kêr València ez eus ul leurgêr blijus anvet "mestre Ripoll", hep displegadur diwar-benn Cayetano Ripoll avat.\nBOSCH Alfred, Inquisitio, Columna, Barcelona, 2006, ISBN 978-84-664-0770-0 (ca)\nRomant katalanek, diazezet war vuhez Gaietà Ripoll i Pla.\nAdtapet diwar « https://br.wikipedia.org/w/index.php?title=Cayetano_Ripoll&oldid=1855431 »


Pajenn:Imitation ar Verc’hes Vari.djvu/96 - Wikimammenn\nPajenn:Imitation ar Verc’hes Vari.djvu/96\nAn ourgouill a zo caus ma zeo cals a gristenien paour meurbet a vadou ar c’hraç.\nMar clasqfent en em anaout mad, an anaoudegues eus ho miser hac eus ho neant a roge dezo an humilite, hac an humilite a vige eur remed a enep ho phaourentes spirituel, dre ar graçou pere a denfe varnezo.\nVa mab, n’ho pezit netra ac’hanoc’h oc’h-unan, ha Doue ho cargo eus e zonæsonou. En em rentit pinvidic oc’h amsao gant guiriones hac e guiriones penaus ac’hanoc’h oc’h-unan nen doc’h nemet miser, pec’het, ignoranç.\nMar bezit humbl, Doue en em servicho ac’hanoc’h evit e c’hloar. Fiziout a ra sourci e c’hloar er re pere ne fell qet dezo e zenna digantan, nac e phartagi dre ho ners ho-unan.\nPa recevit digant Doue eur c’hraç benac, songit gant humilite ha gant anaoudegues vad, penaus e zeo ret e ve Doue eur mæstr mad, pa zeo guir e c’haccord faveuriou d’an indigna eus e servicherien.\nNa gredit qet ho pe pers ebet dreizoc’h oc’h-unan nac er vad a rit, nac er vad a bossedit.\nMemes pa zoc’h fidella d’ar c’hraç, bezit memor penaus nen doc’h fidel d’ar c’hraç nemet dre ar sicour memes eus ar c’hrac, ha penaus Doue, oc’h ho recompansi, a recompans ar pez a zo dezan.\nDouguit atao ennoc’h an tri santimant-ma :\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/96&oldid=113419 »\nKemmoù diwezhañ degaset d'ar bajenn-mañ d'an 2 Gen 2018, da 11:07.


Aberzhidigezh Izaag (Caravaggio) - Wikipedia\nAberzhidigezh Izaag (Caravaggio)\nMeur a daolenn, en istor al livouriezh, zo bet anvet Aberzhidigezh Izaag.\nMeur a hini ivez zo bet anvet Il Sacrificio di Isacco gant o oberour, pa veze italian. E-touez ar re-se ez eus div a zo oberennoù al livour italian Caravaggio (1571-1610), hag o-div eo a zo kinniget amañ.\nTaolenn Princeton[kemmañ | kemmañ ar vammenn]\nAberzhidigezh Izaag, gant Caravaggio, war-dro 1598\nEmañ an daolenn Aberzhidigezh Izaag-mañ en dastumad Piasecka-Johnson e Princeton, New Jersey . N'eur ket sur eo diwar zorn Caravaggio avat. Hervez Giulio Mancini, a skrivas buhez al livour, edo Caravaggio en Ospital ar Frealz pa reas un toullad livadurioù evit ar priol spagnol (ur priol spagnol a voe adalek 1593 betek 1595), ha hennezh o c'hasas gantañ da Sevilla. Da neuze e vije bet graet al livadur war-dro kreiz ar bloavezhioù 1590. Met kalz bravoc'h eo graet al labour c'hoazh eget pezh a oa kustum Caravaggio d'ober d'ar c'houlz-se, ma skriv an arzvarnour Peter Robb, er buhezskrid embannet gantañ e 1998 diwar-benn Caravaggio, e rank bezañ bet savet war-dro 1598.\nAr paotr a zo Izaag amañ a denn kenañ d'ar Yann-Vadezour a c'haller gwelout e mirdi iliz-veur Toledo. A bouez eo gouzout e oa degouezhet e Spagn un toullad livadurioù graet gant Caravaggio, rak levezonet o deus Diego Velázquez, met gallout a rafent bezañ bet graet gant Bartolomeo Cavarozzi (1590-1625) hag a oa e Spagn war-dro 1617-1619.\nEmañ dorn an ael war benn ar maout evel m'emañ dorn kleiz Abraham war benn e vab, e gontell gantañ en e zorn dehoù, o selaou an ael. Netra en diadreñv, ha gant-se emañ an arvest en e greñvañ, en e skrijusañ.\nSklêrijennet eo an daolenn gant ar c'hiaroscuro ("amsked" e brezhoneg), doare-livañ ijinet gant Caravaggio, hag a zo bet ur seurt dispac'h en arz ar C'hornôg. En deñvalijenn emañ dremmoù an tad, Abraham, ha hini e vab, Izaag, ha koulskoude e santer nerzh o from.\nGwelout a reomp Abraham war-nes aberzhiñ e vab Izaag da sentiñ ouzh gourc'hemenn Doue hag un ael o herzel outañ, hag o kinnig dezhañ ur maout da lakaat e lec'h e vab.\nTaolenn an Uffizi[kemmañ | kemmañ ar vammenn]\nAberzhidigezh Izaag, gant Caravaggio, e 1603\nEn Uffizi Firenze emañ al livadur-mañ, a voe graet, gouez da Giovanni Bellori, evit ar c'hardinal Maffeo Barberini, a oa da vezañ ar pab Urban VIII. Kant skoed en holl a voe roet d'an arzour evit e labour gant ar c'hardinal, paeet dre veur a wech etre miz Mae 1603 ha miz Genver 1604.\nUr pennad a-raok e oa bet livet Poltred Maffeo Barberini gant Caravaggio: moarvat e oa bet plijet a-walc'h Barberini ma en doa goulennet un daolenn all digantañ.\nAnaout a reer dremm Izaag : hini Cecco Boneri eo, ur c'hrennard a weler en un toullad livadurioù diwar zorn Caravaggio. E zremm ivez eo hini an ael, nemet un tamm kemmet e voe an drolinenn anezhi hag ar blev, da guzhat an doare-ober. Dre skinoù X ez eo bet kavet kement-se.\nN'anavezer nemet div daolenn gant Caravagio ma weler ar vro en diadreñv : homañ hag an Diskuizh e-kerzh an dec'hadenn da Egipt. Marteze eo an torgennoù Colli Albani a zo en-dro da Roma a weler amañ. Marteze ivez eo ur salud d'e gevezer Annibale Carracci, a oa brudet ar gwelvaoù livet gantañ.\nAmañ eo mesket kaerder an natur hag euzhusted an aberzh. En diaraog e weler ar gontell lemm war vrec'h ar mab, troet ouzh ar gouloù.\nAberzhidigezh Izaag (arz)\nAdtapet diwar « https://br.wikipedia.org/w/index.php?title=Aberzhidigezh_Izaag_(Caravaggio)&oldid=1882286 »\nKemmoù diwezhañ degaset d'ar bajenn-mañ d'an 30 Gou 2020, da 16:24.


01 | Meurzh | 2013 | E skeud ar bleuñv kerez\nHa setu ur blog beaj…\n01 Meu 2013 Ober un evezhiadenn\nby dervnewg in Degemer\nDemat d’an holl!\nAbaoe ur pennad e oa ur veaj war ma spered… Meur a dra en deus lakaet ac’hanon da lakaat an hunvre-se da wir.\nJapan a zedenn ac’hanon abaoe pell, c’hwi oar mat, manga, haiku, boued hag all hag all! E kerzh Japan Expo e Pariz (e miz Gouere 2012) em eus bet tro welet stand ALJ a ginnig beajoù a bep seurt (ha da gomz un tammig gante ^^). Da zigentañ e felle din ober ur veaj 8teiz e Japan hag 8teiz e Korea ar Su, plijout a rae din ar mennozh tapout ar vag etre an div vro. Met war memes tro em boa aon mont d’ar red ha kaout c’hoant distreiñ en div vro ken nebeut a draoù em befe bet amzer da welet ^^”\nPlijet e oan gant an tu dieub a ginnig an aozadur : ar veaj hag ar bod a zo an diazez ha goude-se e tiviz pep hini mont da weladenniñ an traoù a vez kinniget pe get gant peurrest ar strollad. Ha setu me neuze, o tibab ur veaj da Japan. C’hoant em boa da vont da vare ar gwez kerez e bleuñv, anat. Da gentañ e soñjen mont e-pad teir sizhun (amzer ober ar pezh a veze kinniget mui un toulladig traoù dieub) met memes priz e oa al lojeiz evit ur miz… Neuze perak ket! Buan a-walc’h em eus kavet peadra da leuniañ devezhioù a-bezh gant mirdioù ha liorzhoù Tōkyō!\nMont a rin kuit d’an 23 a viz Meurzh. Setu diskrivadur ar veaj (marv eo al liamm abaoe siwazh) ma fell deoc’h teurel ur sell. E Tōkyō e vin o lojañ neuze. Mont a rin gant ar strollad da welet ar muiañ posupl a draoù. Dedennus int, un tu “touristel” klasel ganto. C’hoant em eus da zizoloiñ ar vro, gwelet lec’hioù brav, tañva boued iskis ha mat… Ur pemzektez dieub em bo avat hag evel ma lâren just a-raok em eus graet ul listenn eus ar pezh a felle din gwelet. Goude-se em eus klasket renkañ anezho dre garter evit chom hep ober beajoù metro pe tren diezhomm (kêr a-walc’h eo ar beajoù, met se a gontin deoc’h war-eeun pa vin du-hont)\nKinnig a rin deoc’h pennadoù diwar-benn ar pezh a welin hag a weladennin, ar pezh a rin, a zebrin, a vevin kea!.\nTu vo deoc’h kaout un tañva eus Japan, heuliañ ma beaj bemdez (na brometan netra, met klask a rin embann en un doare reoliek! War skouer ar blog-mañ emichañs) ha beajiñ un tammig ganin evel-se!


AL LANV E LIV! | Kuzul ar Brezhoneg\nAL LANV E LIV!\nAL LANV E LIV ADALEK AN NIVERENN 158 !\nDivizet hon eus embann al Lanv e liv adalek an niverenn 158. Fellout a ra deomp modernaat doare ar gelaouenn ha kinnig ur gelaouenn vravoc'h, ha plijusoc'h da lenn eta, d'hol lennerien.\nN'eo ket digoust, evel-just, tremen eus ar peder fajenn golo e liv d'ar gelaouenn a-bezh e liv. Setu perak hon eus ezhomm a goumananterien nevez. Pep koumanant a gont. Koumanantiñ, lakaat tud nes deoc'h da goumanantiñ, profañ koumanantoù, setu an doare nemetañ da reiñ un diazez solut d'ar gelaouenn.\nKontañ a reomp warnoc'h evit ober ar c'hammed-se. Pe e vefec'h koumananter nevez, pe e vefec'h bet koumanantet en a-raok, bremañ emañ ar mare da goumanantiñ.\nAbaoe miz Genver 1980, 41 bloaz 'zo eta, e teu al Lanv er-maez. Padout a zo kemmañ dibaouez, mennout derc'hel da vont, neveziñ hag ober hent asambles. Peder niverenn liesseurt o danvez, fonnus hag ingal a embannomp bep bloaz. Ment A 4, 36 pajennad + golo da nebeutañ hag alies en tu-hont d'ar gont-se. Saviad etrebroadel, politikerezh, kevredigezh, yezh, sevenadur, lennegezh... Pennadoù kelaouiñ, preder, skridvarnerezh, arnodskridoù, atersadennoù, barzhoniezh... N'omp ket neptu, se 'zo sklaer, engouestlet omp evit hor yezh hag hor bro hag a-unan gant stourm mab-den evit an dinded, ar frankiz hag ar reizhded dre ar bed. Frank eo an dachenn, digor eo hon dor ha digor hor prenestr war ar bed.\nUR YOUL VOUTIN DA REIÑ DA GLEVOUT MEUR A VOUEZH VREZHONEK OC'H EMBANN BREIZH HAG AR FRANKIZ. Mard eo ho youl ivez eo graet ar gelaouenn al Lanv evidoc'h. Ur gelaouenn vodern evit ar vrezhonegerien a-vremañ a fell dezho bevañ en o yezh.\nKoumanantit dezhi !


Kaourintin Riou - Wikipedia\nKaourintin Rioù pe Korantin Riou a oa frer, pe breur, da lavarout eo lean diveleg, en urzh ar Frered Sant-Gabriel a oa diazezet er Vendée, ha kelenner er skolioù kristen. Ganet e oa e 1913 e Pornaleg ha marvet e 1995 en Dordogne (departamant). E familh a oa labourerien-douar, e kêr ar Rest. Mont a reas d'ar skol da bPont-'n-Abad e skol Sant-Gabriel.\nDesket en doa gwenedeg evit kelenn pa oa e Baod. Kelenn a reas ar yezh da vugale ar Vro-Vigoudenn a-raok ar Brezel diwezhañ, ha goude ar Brezel, e kelennas anezhi evel eil yezh.\nKelenner eo bet e Kerne-Izel hag e Bro-Wened. Mont a reas war e leve p'edo o chom e Liger-Atlantel ha goude, en 1988, ez eas d'an Dordogn.\nSaourus e oa e vrezhoneg. Azasaet en deus e vrezhoneg diouzh bezañ komprenet gant ar vugale, dreist-holl en e levr ar Mabinogion...\nEvit a sell ouzh ar reizhskrivañ, e krogas da skrivañ el Liamm en 1948-49 met buanik a-walc'h e heuilhas urzhioù eskopti Kemper hag e geneiled Visant Fave ha Visant Seite hag e krogas da skrivañ e skolveurieg.\nLevrioù, danevelloù[kemmañ | kemmañ ar vammenn]\nAr Mabinogion evit ar Vugale, Al Liamm - Tir na N-og\nMintin ha Noz, gant Kpye,(Korantin Riou, Breur), (dindan stumm ur brevial, hep an Aviel), Brest, Ar skol dre Lizer-Emgleo Breiz, 1988, 292 p.\nHenchou Glaz de Korantin Riou. Tresadennoù gant Guérin, Louis. Emgleo Breiz, 1997. - 223 p.; 21 cm. Diverradenn : Disheñvel eo heñchoù an dud er bed-mañ : lod a vez o varc'hegañ war "wenojennoù ar brezel" ; darn all a gerzh gant roudoù kammdro ; koulskoude ez eus ivez heñchoù sioul, laouen, gant chañsoù, ur bam.\nHeñchou du de Korantin Riou et Louis Guérin (1995)\nHenchou ar brezel, Riou, Korantin - broché - janvier 1994 Furnez Breizh, Ti-embann Jos an Doare, 1976\nDon Kihote / diwar Cervantes, bet lakeet sic e brezoneg gant Ar Pagan ha Bodspern, tres. gand Xavier Morvan, kentskr. gand Korantin Riou\nCervantes, Saavedra, Miguel de, 1547-1616,Brud nevez-Emgleo Breiz, 1990\nAdtapet diwar « https://br.wikipedia.org/w/index.php?title=Kaourintin_Riou&oldid=1819854 »


Ober a rae an Etrusked gant un deveradenn eus al lizherenneg gresianek ar c'hornog o-doa amprestet digant trevadennoù gresian kreisteiz Italia,gant levezonoù eus ar fenikeg. Lennet e veze eus an tu dehou d'an tu kleiz pe en ur doare boustrofedon. Ne oa ket unvanet al lizherenneg etruskek. Pep keoded a dalvoudekae un eilstumm ispisial. An disheñvelderioù-se a c'hell diskouez ul liesder rannyezhel pe henvoazioù lennegel lec'hel. Gant ar lizherenneg etruskek e veze skrivet meur a yezh italian evel an oskeg pe al leponteg. Amprestet eo bet ivez, gant un nebeud kemmadennoù, gant ar Romaned hag orin ar lizherenneg latin a-vremañ eo bet.\nGerioù oc'h echuiñ gant l pe r a ra o tro-c'henel e us. Un nebeud gerioù o deus un tro-c'henel e al, se a zo:\nAdtapet diwar « https://br.wikipedia.org/w/index.php?title=Etruskeg&oldid=1984742 »\nKemmoù diwezhañ degaset d'ar bajenn-mañ d'an 4 Ebr 2022, da 18:24.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/401 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/401\nI. THESSALONIED, III.\n(evel ma’z eo en gwirionez) Ger Doue, pehini a labour gant nerz enoc’h-c’houi pere a gred. (14) Rag c’houi, breudeur, a zo deuet da imita Ilizou Doue pere, er Jude, e zo er C’hrist Jesus ; ha gouzanvet hoc’h euz, a-berz tud ho pro, ar memeus traou evel an Ilizou-ze a-berz ar Judevien ; (15) pere ho deuz lakeat d’ar maro an Aotrou Jesus, hag ho frofeted ho-unan, hag ho deuz persecutet ac’hanomp, ha na blijont ket da Zoue, hag a zo adversourien d’an holl dud ; (16) pere a vir ouzomp prezeg d’ar Jentiled, evit ma vezint salvet, o leunia evel-se mui-ouz-mui ar muzul euz ho fec’hejou ; mes coler Doue a zo deuet varnezhe, evit lakaad eun termen da gement-se.\n(17) Evidomp-ni, breudeur, o veza, abaoe eur pennad amzer, dispartiet ouzoc’h a gorf, mes nann a galon, hon euz bet seul-vui a c’hoant hag a brez d’ho kwelet a-nevez. (18) Dre-ze eo bet fellet deomp, d’in-me da vihana, Paol, mond d’ho pro eur vech ha zo-ken diou ; mes Satan hen deuz miret ouzomp kement-se. (19) Rag pehini eo hon esperans, pe hon joa, pe hon c’hurunen a c’hloar ? Ha n’eo ket c’houi ive, en prezans hon Aotrou Jesus-Christ, deiz he zonedigez ? (20) Ia, c’houi eo hor gloar, hag hon levenez.\nDRE-ZE, o veza na hellemp gortoz pelloc’h, eo bet gwelloc’h ganeomp choum hon-unan en Athen, (2) hag hon euz kasset Timoteus, hor breur, ministr da Zoue, hag hor c’hen-labourer en Aviel ar C’hrist, evit ho krenvaad, hag hoc’h exhorti divarben ho feiz ; (3) evit na deuio den da goll courach en afflictionou-man ; rag c’houi a oar hoc’h-unan penaos ez omp destinet da gement-se. (4) Ha, pa oamp ganeoc’h, e lavaremp deoc’h penaos e rankjemp kaoud afflictionou, ha kement-se a zo c’hoarvezet, her gouzoud a rit. (5) O veza eta ne hallen gortoz pelloc’h, e kassiz re all evit anaoud an doare euz ho feiz, gant aoun ne vec’h bet tromplet gant an tentatour, ha na vez eat hon labour da goll. (6) Mes Timoteus, o veza distroet, a-nevez zo, euz ho pro d’hor c’havoud, hen deuz digasset deomp kelou mad euz ho feiz hag euz ho karantez, hag hen deuz lavaret deomp e talc’hec’h bepred eur sonj vad ac’hanomp, gant c’hoant vraz d’hor gwelet, evel ma teziromp-ni ive ho kwelet. (7) Dre-ze, breudeur, ez\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/401&oldid=125529 »


Stumm eus an 17 Gou 2010 da 14:44\nStumm eus an 4 Gou 2010 da 20:32 (kemmañ)\nD (Robot ouzhpennet: krc:Булут)\nStumm eus an 17 Gou 2010 da 14:44 (kemmañ) (dizober)\nPa ya ur [[volum]] aet war [[yen]]aat e c'hoarvez ma ya da [[glizh]] un tamm eus an aezhenn a zo ennañ. Ma teu ar yenaat eus al leur douar e sav ur [[brumenn|vrumenn]]. En [[aergelc'h]], hervez reolennoù ar gazoù, eez yaa war al lae hag eez yaa war yenaat ur gaz pa ya ar gwask war zigresk. Er c'hontrol eez yaa da aezhenn ar bannigoù dour pe skorn pa ya o zemperadurioù war gresk.
\nProuet eo bet e diwezh an XXvet kantved ne c'hell ket ar [[glizhennadur]] mont betek an dour liñvel pe ar skorn ma n'eus ket mikropartikulennoù solut (an [[aerosol]]où) evit krouiñ kalonennoù glizhennadur pe kalonennoù [[skornidigezh]]. Evit gwir p'eo pur an aergelc'h ne ya ket an dour da skorn a-us da - 40 ° C hag e c'hell ar bannigoù dour chom e stad an [[usteuzidigezh]], met pa ya an dour dindan 0 ° C da stekiñ ouzh kalonennoù glizhennadur eez yaa diouzhtu da gouezhañ. Pa teu an dour gant mikropartikulennoù tost ouzh al leur douar skornet ez eus ur [[brumenn-frimañ|vrumenn-frimañ]].\nE derou ar glizhennadur eo bihan-tre ar partikulennoù ha n'eo ket dre an tolpadur e kreskont, met dre ar [[fenomenn]] anvet an ''[[efed Bergeron]]''. P'eo izeloc'h gwask saturadur ar skorn eget hini an dour liñvel, an aezhenn a ya war ar skorn. Ar yenadur a laka ar bannigoù dour da c'hlizennañ ha da vont uheloc'h ha dre-se da vezañ usteuziet ken e savont betek stekiñ ouzh kalonennoù glizhennadur.\nEr c'humulo-nimbus ez eus diforc'hioù energiezh tredan bras-tre etre an [[diazez]] hag ar vegenn. Dre diskargoù tredan e teu al luc'hed hag eez yaa ganton son an darzhadenn graet diwar an diskarg, ar son eo hini ar [[kurun|gurun]].
\nA wechoù ez eus un diskarg tredan etre al leur douar hag ar goumoulenn hag e vez kaset ur [[red tredan|redenn elektronoù]], an tanfoeltr, dezho ar galloud tredan a vilionoù [[volt]]. Gant an tanfoeltr e c'hell c'hoarvezout [[gwalldarvoud]]où grevus : tud lazhet pe gloazet, savadurioù dispennet, [[tan-gwall]]ioù (traoù, koadegoù, gwez, plantennoù).\nAdtapet diwar « https://br.wikipedia.org/wiki/Dibar:MobileDiff/770500 »


Aleksandria - Wikipedia\nAleksandria, e kornôg delta an Nil\nEil kêr ha porzh pennañ Egipt eo Aleksandria (gresianeg Αλεξάνδρεια, kopteg Rakotə, arabeg الإسكندرية, treuskrivet : Al-Iskandariya), gant 5 milion a annezidi. En em ledañ a ra kêr war 30 kilometrad a-hed aod ar Mor Kreizdouarel ha kement all war-du mervent ar geinvro.\nUr greizenn c'hreantel a-bouez eo gant hec'h eoulsanioù hag he gazsanioù a zegas gremm adalek kêr Suez.\nEn Aleksandria emañ ar Biblioteca Alexandrina, al levraoueg vodern-tre nevez savet gant an harp etrebroadel.\nSan Stefano Plazza, Aleksandria\nAnvet eo bet kêr Aleksandria diwar Aleksandr Veur, he diazezer. Goude e varv (- 323), sez unpennoù ptolemaek Egipt a zeuas buan da vezañ kêr vrasañ ar sevenadur hellenadek, an eil tolpadur goude kêr Roma. Echu e oa gant he statud evel kêr-benn goude bezañ bet devet gant an alouberien muzulman er VIIvet kantved. Digreskiñ a reas he ment ken na zeuas da vezañ nemet ur gêriadenn annezet gant pesketaerien e dibenn an Impalaeriezh otoman, pa oa deuet Kaero da vezañ kêr-benn nevez ar vro.\nEn Henamzer e oa brudet kêr pa oa enni unan eus Seizh Marzh ar Bed, da lavaret eo Tour-tan Aleksandria hag ivez al levraoueg vrasañ a oa en amzer-se.\nE 1994 e krogas furchadennoù dindanvor e karter an tour-tan hag adkavet e voe lod eus e vein-ben hag un nebeud delwennoù koulz ha dismantroù savadurioù savet e-pad tierniezh ar Btolemaied, an holl diskaret gant krenoù-douar.\nAdtapet diwar « https://br.wikipedia.org/w/index.php?title=Aleksandria&oldid=1943124 »


Pajenn:Le Gonidec - Bibl Santel pe Levr ar Skritur Sakr, eil levr.djvu/562 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/562\n24. Hor galvet en deûz nann hép-kén eûz a douez ar Iuzevien, hôgen ivé eûz a douez ar Jen̄tiled,\n25. Ével ma lavar hé-unan enn Ozéé : Gervel a rinn va fobl, ar ré né oant két va fobl ; va c’haran̄tez, ann hini né oa két va c’haran̄tez ; ha dellézek a drugarez, ar ré da béré n’em boa két gréad a drugarez.\n26. Hag é c’hoarvézô pénaoz enn hevélep léac’h ma eo bét lavaret d’ézhô gwéchall : N’oc’h két va fobl : énô é vézin̄t galvet bugalé ann Doué béô.\n27. Hôgen diwar-benn Israel, Izaiaz a c’harm : Ha pa vé ann niver eûz a vugalé Israel kévatal da hini tréaz ar môr, na vézô néméd eunn dilerc’h bihan a zalvet.\n28. Râk Doué a zisman̄trô hag a verrai hé bobl gan̄t gwirionez. Ann Aotrou a rai eur c’hrennadur brâz war ann douar.\n29. Hag ével ma lavaraz Izaiaz a-raok : Ma n’en défé Aotrou ann arméou miret gwenn d’é-omp, é vijemp deûed hén̄vel out Sodoma ha Gomorra.\n30. Pétrâ éta a livirimp ni ? Pénaoz ar Jen̄tiled péré na glaské két ar wirionez, hô deûz digeméret ar wirionez, hôgen ar wirionez a zeû eûz ar feiz.\n31. Ha pénaoz enn-énep ann Israélited péré a glaské lézen ar wirionez, n’hô deûz két tizet lézen ar wirionez.\n32. Pérâg ? O véza n’hô deûz kéd hé c’hlasket dré ar feiz, hôgen dré ôberiou al lézen : râk stoket hô deûz oud ar méan-fazi,\n33. Ével ma eo skrivet : Chétu é lakaann é Sion eur méan-fazi, eur garrek a harz : ha néb a grédô enn-han̄ na vézô két mézékéet.\n1. Évit-gwîr, va breûdeûr, ioul va c’haloun, ha va fédennou da Zoué, a zô holl évit silvidigez Israel.\n2. Râk rei a rann ann testéni d’ézhô pénaoz hô deûz oaz évid Doué, hôgen ann oaz-zé né kéd hervez ar wiziégez.\n3. Râg ô véza na anavézon̄t két gwirionez Doué, ha ma klaskon̄t hô gwirionez hô-unan, na blégon̄t két da wirionez Doué.\n4. Râg ar C’hrist eo ann divez eûz al lézen, évid didamallout néb a gréd enn-han̄.\n5. Hôgen Moizez en deûz skrivet pénaoz ann dén a heûliô ar wirionez a zeû eûz al lézen, a vévô enn-hi.\n6. Hôgen diwar-benn ar wirionez a zeû eûz ar feiz, chétu pétrâ a lavar : Na lavar két enn da galoun : Piou a biñô enn Én̄v ? Da lavaroud eo, évit lakaad ar C’hrist da ziskenni ac’hanô :\n7. Pé piou a ziskennô é gwéled ann douar ? Da lavaroud eo, évit gervel ar C’hrist eûz a douez ar ré varô.\n8. Hôgen pétrâ a lavar ar Skritur ? Ar gér a zo tôst d’îd, enn da c’hénou, hag enn da galoun, da lavaroud eo, gér ar feiz a brézégomp.\n9. Ma an̄savez a c’hénou pénaoz Jézuz eo ann Aotrou, ha mar krédez a galoun pénaoz Doué en deûz hé zavet a douez ar ré varô, é vézi salvet.\n10. Râk réd eo kridi a galoun évit béza didamallet, hag an̄savout a c’hénou évit béza salvet.\n11. Dré-zé ar Skritur a lavar : Piou-bennâg a gréd enn-han̄ na vézô két mézékeet.\n12. Râk n’eûz kemm é-béd étré ar Iuzevien hag ar Jen̄tiled ; ha n’hô deûz holl néméd eunn Aotrou, péhini a rô hé vadou d’ar ré holl a c’halv anézhan̄.\n13. Râk piou-bennâg a c’halvô hanô ann Aotrou, a vézô salvet.\n14. Pénaoz éta é c’halvin̄t-hi ann hini é péhini na grédon̄t két ? Pé pénaoz é krédin̄t-hi enn hini eûs a béhini n’hô deûz két klevet hanô ? Pé pénaoz é klévin̄t hanô anézhan̄, ma na véz két prézéget d’ézhô ?\n15. Hôgen pénaoz é vézô prézéget d’ézhô ma na vézeûr két kaset ? Ével ma éo skrivet : Péger kaer eo treid ar ré a brézeg ar péoc’h, ar ré a brézeg ar gwîr vadou.\n16. Hôgen na zen̄ton̄t két holl oud ann Aviel. Râg Izaiaz a lavar : Aotrou, piou en deûz krédet d’hor prézégen ?\n17. Ével-sé ar feiz a zeû eûz ar c’hleved, hag ar c’hleved eûz a c’hér ar C’hrist.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/562&oldid=155226 »\nKemmoù diwezhañ degaset d'ar bajenn-mañ d'an 1 Gen 2020, da 16:42.


Ponterwyd - Wikipedia\n"Yr Hen Bont", « ar pont kozh », war ar stêr Rheidol.\nPonterwyd zo ur gêr vihan e menezioù Ceredigion, un 20 km bennak er reter da Aberystwyth, war an hent etre ar gêr-se ha Llangurig. En hanternoz da Bonterwyd emañ pikernioù Pumlumon. Ar stêr Rheidol zo o redek er c'hreisteiz d'ar gêriadenn.\nMengleuzioù a oa gwechall tro-war-dro Ponterwyd. Ur vengleuz arc'hant, a oa e Llywernog, zo bet treuzfurmet en ur mirdi.\nAr c'heltiegour John Rhŷs, bet kelenner e skol-veur Oxford, a oa bet ganet e-kichen Ponterwyd e 1840.\nAdtapet diwar « https://br.wikipedia.org/w/index.php?title=Ponterwyd&oldid=1787827 »\nKemmoù diwezhañ degaset d'ar bajenn-mañ d'an 23 Meu 2018, da 18:25.


DIWAN : ur skol dre soubidigezh en Europa (16) | YA! Keleier e brezhoneg - kazetenn sizhuniek enlinenn\nKeleier » Yezh » DIWAN : ur skol dre soubidigezh en Europa (16)\nDIWAN : ur skol dre soubidigezh en Europa (16)\n09 / 01 / 2018 | Yezh | Commentaires fermés sur DIWAN : ur skol dre soubidigezh en Europa (16)\nBannoù treset : n’eus ket ?\nTroidigezhioù, met nebeutoc’h eget mare Yann-Fañch Jacq hag an Here. Ha koulskoude e vez lennet kalzig a seurt lennegezh gant ar re yaouank… hag ar re all !\nEr bloavezhioù 1970 en doa embannet Yann-Fañch Jacq bannoù treset “Buddy Longway”, “Jonathan” gant e arc’hant dezhañ ha kroget o doa da c’houde tud an Here gant troidigezhioù Tintin. Met bannoù treset krouet e brezhoneg : ne oa ket, pe re nebeut atav. Penaos, ha perak n’eus ket muioc’h hiziv an deiz ?\nTreserien ampart ha brezhonegerien ?\n“An Ankou” oa troet e brezhoneg, met treset gant Fournier ha n’eo ket brezhoneger. Gant Malo Louarn e oa bet graet bannoù treset fentus, unan anezho arc’hantet gant Kuzul Europa, mar plij, hag istorioù berr e Moutig. Er gazetenn vrav Meuriad e oa bet treserien ampart hag istorioù brav, met aet e oa da get re abred, gant 200 den koumanantet hepken. Gant ti-embann Brest, Nadoz Vor, e oa bet graet ul labour vat, gant testennoù nevez (“Yes Scotland” da skouer). Tud yaouank barrek da dresañ ne vank ket e Diwan : neuze, perak e vefe ken diaes embann bannoù-treset krouet gante, pa weler ar berzh graet gant ar mangaoù, war Internet ha lec’hioù all ?\nSkrabidoull, Internet, Satrapi e brezhoneg…\nWar al lec’hienn Skrabidoull pe c’hoazh Ya-ouank, e vez gwelet ingal tresadennoù e brezhoneg enlinenn. Met treut eo ar peuriñ. En Euskadi e vez krouet 15 albom bannoù treset en euskareg bep bloaz. E-kerzh ar pemzek bloavezh paseet e oa bet troet Titeuf, Kid Paddle, Mariane Satrapi… Met marv eo ar gazetenn Meuriad, hag evit ar poent n’eus skrivagner na treser ebet en dije krouet ur vandenn dreset nevez ‘zo e brezhoneg penn-da-benn. Kalonekaat treserien ampart da labourat gant skrivagnerien, ha reiñ un tamm sikour dezho a vefe da lakaat da bal er bloavezhioù da zont.\n“Pezh a vank er mare-mañ, ‘ gav din, e Breizh hiziv a zo krouidigezh, tud prest da sevel, da skrivañ traoù, ha tud gant traoù da lâr peogwir da gentañ tout e ranker kaout un dra da lavarout d’ar re all ha se ‘m eus poan da gaout e Breizh ; deus un tu omp re vat, en ur mod, re aes da gaout moneiz pa saver un doser out sur tamm pe damm da gaout moneiz da heul.”


Chanterioù da zont war dachenn an energiezh · Région Bretagne\nDegemer > Hon obererezhioù > Hor raktresoù meur > Al liseoù o vont war-zu ar c’hemm energiezh > Chanterioù da zont war dachenn an energiezh\nChanterioù da zont war dachenn an energiezh\nEr 115 a liseoù a zo e dalc’h ar Rannro e vez mestroniet an dispignoù a-fet energiezh (tommerezh ha tredan) abalamour da zigreskiñ levezon ar savadurioù niverus ha liesseurt-se war an danvezioù energiezh ha war an hin. Stag eo Steuñv Energiezh al Liseoù ouzh Breizh Cop, a zo un programm hollek hag a-stroll kaset war-raok gant Rannvro Breizh abaoe 2017 evit sevel Bretagne da zont en ur mod reizh ha diazezet war ar cheñchamant boazioù.\nLakaet e vez Steuñv Energiezh al Liseoù e pleustr abaoe miz Mezheven 2019 evit an holl liseoù publik e Breizh. Ur programm bras eo evit tizhout a-benn 2050 un digresk 60% evit an energiezh bevezet ha 50% evit ar gazoù efed ti-gwer taolet. War ar 100 milion a euroioù a vez lakaet ganeomp bep bloaz evit al labourioù el liseoù e vez gouestlet 20 milion d’an oberoù stag ouzh ar steuñv-mañ.\nAnaout ar pezh a vez bevezet ganeomp evit beveziñ nebeutoc’h, sed aze ul lodenn a bouez bras evit mestroniañ an energiezh. Rak-se e vez graet aoditoù (10 e 2019 ha 15 bep bloaz da c’houde) evit gwelet stad an traoù dre vras el liseoù. Staliet e vo ostilhoù e pep savadur er 5 pe 7 vloaz da zont evit evezhiañ, kontañ ha sturiañ an energiezh abalamour da vuzuliañ ar pezh a vez bevezet, gwelet ar pezh a ya a-dreuz ha neuze reizhañ.\nAdal ma vo graet kement-se, dao d’al labourioù ! Kregiñ a reomp gant ar programm adkempenn ha difuiñ gant diavaez ar savadurioù a zo anezho dija hag erru kozh (3 lise ar bloaz). Labouret e vez gant danvezioù yac’h. Ar pal eo lakaat ar beveziñ da zigreskiñ betek 50% er savadurioù adkempennet.\nEvit kaout liseoù arboellus, koulz evit sevel anezho hag evit ar pezh a sell ouzh adkempenn anezho evit an energiezh, eo gwell implijout koad. Al lise mor Florence Arthaud e Sant-Maloù, bet digoret e distro-skol 2016, zo bet savet gant seurtoù koad eus ar vro. Ur skouer vat eo a-fet ekosavadur, dilontek e-keñver energiezh hag aer a galite ennañ. Pa oa bet adkempennet lise Brekiniou e Roazhon, kêriad Kerichen e Brest, savet o-daou er bloavezhioù 60, hon doa graet labourioù difuiñ bras dre an diavaez gant frammoù koad. E-giz-se e c’haller dispign 60% nebeutoc’h a energiezh. Graet ez eus bet kemend-all el liseoù Colbert en Oriant, Yann-Vari ar Brizh e Douarnenez hag Amiral Ronarc’h e Brest.


em eus - Wikeriadur\nSavet diwar em hag eus (furm displeget ar verb bezañ)\nem eus /Distagadur ?/\nFurm ar verb en devout/kaout e kentañ gour unan an amzer-vremañ, en doare-disklêriañ\nGant un anv-gwan-verb :\n— Gwir eo, eme Erwan an Intañv, gwir eo. Eiz devez zo em eus lakaet eur vruzunenn eus an tred-ze war ar goanvenn a verve war biz bihan va zroad klei, abaoe n'on ket evit herzel, n'on ket evit pad ganti : an tan ru a zo e-barz. — (Fañch al Lae, Bilzig, Kemper, 1925, p. 136.)\nEr stumm nac'h :\n« [...]. Ne ouzon ket piv oc'h, a belec'h e teuit na da belec'h ez it, ha n'em eus ket ezhomm d'her gouzout. A-walc'h eo din gouzout em eus em zi daou zen leal, daou gristen mat. » — (Lan Inizan, Emgann Kergidu 1, Brest, 1877, eil emb. Al Liamm 1977, p. 67.)\n↑ Savet diwar ar rannig-verb e ha 'm.\n↑ Vi-koukoug : ret eo lenn "c'hoanvenn" e-lec'h "goanvenn" dre m'eo benel ar ger.\nez peus (az peus), en deus, he deus, hon eus, ho peus, o deus\nem bez (stumm boaz)\ngalleg : (j')ai (fr)\nspagnoleg : tengo (es)\nAdtapet diwar « https://br.wiktionary.org/w/index.php?title=em_eus&oldid=279889 »\nDernière modification le 14 Du 2018, à 16:13\nKemmoù diwezhañ degaset d'ar bajenn-mañ d'an 14 Du 2018, da 16:13.


Stéphanie de Beauharnais, poltredet gant François Gérard\nStéphanie de Beauharnais, dugez-veur Baden\nDelwenn da Stéphanie, e Mannheim\nStéphanie de Beauharnais (Versailles 1789-1860 Nice ) a oa ur briñsez c'hall. Merc'h e oa d'ar c'hont Claude de Beauharnais, ha hennezh a oa kar da Alexandre de Beauharnais, pried kentañ Joséphine de Beauharnais.\nPa zimezas Napoleone Buonaparte da Joséphine ec'h adverc'has Stéphanie, a deuas da vout ur briñsez c'hall.\nBaden[kemmañ | kemmañ ar vammenn]\nE miz Ebrel 1806 e rankas Stéphanie dimeziñ da Karl Ludwig Friedrich von Baden, Dug-meur Baden, hervez c'hoant hag ezhomm politikel Napoleone. Ar priñs avat a oa dindan levezon e eontr Ludwig von Baden, ur gastaouer brudet, ha ne reas tamm war-dro e bried, a oa ur stipenn hag un tamm penn-brell anezhi.\nPemp bugel o doe Karl ha Stéphanie.\nPemp bloaz goude o eured, e 1811, pa oa Napoleon o kas Joséphine de Beauharnais kuit, e c'hanas Stéphanie ur verc'hig, Luise (1811-1854). Er bloavezh-se en-eeun e varvas he zad-kaer hag e voe anvet he fried da zug-meur. En 1830 e voe dimezet Luise d'ar priñs Gustav Sveden (1799-1877).\nD'an 29 a viz Gwengolo 1812 e c'hanas Stéphanie ur mab, pennhêr tiegezh Baden. Mervel a reas ar bugel avat, hervez a ouzer, d'ar 16 a viz Here, ha diskred zo war ar penaos hag ar perag. C'hwezek vloaz goude, e 1828, e voe kaoz eus ar marv-se adarre gant afer Kaspar Hauser.\nEn 1813, e c'hanas ur verc'h all, Josephine von Baden (1813-1900), hag a zimezas en 1834 da Karl-Anton von Hohenzollern-Sigmaringen (1811-1885)\nEn 1816, e c'hanas ur mab, Alexandre von Bade (1816-1817), hag a varvas prestik goude.\nEn 1817 he doe ur verc'h all, Marie von Baden (1817-1888). Ur c'heloù fall evit ar re a grede e dazont an dierniezh. Dimeziñ a reas en 1843 d'an dug William Douglas de Hamilton (1811-1863)\nWar fallaat ez ae yec'hed he fried, hag eñ 31 bloaz, troet ma oa da vambochat, levezonet a lavarer gant e eontr Ludwig Iañ von Baden, a oa prest da ren war e lerc'h.\nDaoust da se e oa bet graet ar peoc'h etre an daou bried, ha petra bennak ma c'halle an dug-meur Karl kas e wreg kuit, war zigarez ne oa mab ebet, ne reas ket .\nIntañvez e oa Stéphanie da 29 bloaz, teir merc'hig dezhi, o-unan e-kreiz ul lez hag un Europa he devoa kaz ouzh an Napoleon hag ouzh e gerentiezh. Mont a reas neuze da repuiñ da Mannheim, ur vro gatolik evelti. Eno e renas ur vuhez sioul ha deol evel "Dugez-veur trederannerez Baden", doujet gant holl lezioù Europa, ha dreist-holl an tsar Aleksandr Iañ Rusia, pried da Luise von Baden ha gant ar roue Masimilian Iañ Jozeb, pried da Karoline Friederike Wilhelmine von Baden.\nEn 1831 evit tostaat d'an tiegezh Hochberg, e timezas he merc'h Louise d'he c'henderv Gustav, priñs Vasa, mab da Gustav IV Adolf ha da Friederike Dorothea von Baden, breur d'an dugez-veur Sophie von Baden, met fall e troas an eured-se, a voe torret en 1844. O bugel nemetañ e voe Carola Wasa, a zimezas en 1853 d'ar roue Albert Iañ von Sachsen (1828-1902).\nEn 1834 e teuas he merc'h Josephine, da vout bouzar, ha dimeziñ a reas d'ar priñs Karl Antoine von Hohenzollern-Sigmaringen,\nAn teir friñsez ganet e relijion protestant o zad eta a varvas e relijion katolik o mamm.\nGwelout a reas Stéphanie adsavidigezh an Impalaeriezh c'hall gant Napoleon III en 1852. Mervel a reas e Nisa d'an 29 a viz Genver 1860.\nFrançoise de Bernardy : "Stéphanie de Beauharnais" Librairie Académique Perrin, Paris 1977\nAdtapet diwar « https://br.wikipedia.org/w/index.php?title=Stéphanie_de_Beauharnais&oldid=1989363 »\nKemmoù diwezhañ degaset d'ar bajenn-mañ d'an 29 Ebr 2022, da 08:25.